Diari Oficial de la Generalitat Valenciana


Sumari del DOGV 9439, del 30-09-2022 (2022/8776)

RESOLUCIÓ de 26 de setembre de 2022, del director general de l'Institut Valencià de Finances, per la qual es convoca la línia de finançament bonificat REACTIVA FEDER.
----------------------------------------------------------------------------------------------------------------------------------------------------------------------

### Dades del document

Número de DOGV
:   9439

Data del DOGV
:   30-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8776


Data del document
:   26-09-2022

Organisme emissor
:   Institut Valencià de Finances

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 26 de setembre de 2022, del director general de l'Institut Valencià de Finances, per la qual es convoca la línia de finançament bonificat REACTIVA FEDER. [2022/8776]  
Antecedents  
I. El passat 28 de juliol de 2022, el Consell General de l'IVF va autoritzar la creació de la Línia de Finançament Bonificat REACTIVA FEDER per a l'exercici 2022, per un import total de 150 milions finançats per la iniciativa REACT-EU del programa operatiu FEDER de la Comunitat Valenciana 2014-2020.  
II. La línia de finançament bonificat contempla operacions d'inversió i circulant, amb trams no reembossables de fins a un 30 % i tipus d'interés fixos del 1,5 %, dirigides a PIMES valencianes que operen fonamentalment en sectors del transport, HORECA i en la indústria manufacturera.  
Esta línia permet que les operacions s'acullen al marc temporal comunitari aprovat com a resposta a la invasió d'Ucraïna, podent si així ho requereix el beneficiari sol·licitar el finançament a l'empara del règim de minimis.  
Per tot el que s'ha exposat, resolc:  
  
Primer  
Aprovar la convocatòria de la línia de finançament bonificat REACTIVA FEDER per a l'exercici 2022, per un import total de 150 milions finançats per la iniciativa REACT-EU del programa operatiu FEDER de la Comunitat Valenciana 2014-2020, que s'incorpora com a Annex a esta resolució.  
  
Segon  
La resolució entrarà en vigor l'endemà de la seua publicació en el Diari Oficial de la Generalitat Valenciana.  
  
València, 26 de setembre de 2022.- El director general de l'IVF: Manuel Illueca Muñoz.  
  
  
ANNEX  
Convocatòria de la línia de finançament bonificat  
Reactiva FEDER  
  
Les elevades taxes d'inflació estan marcant la trajectòria de les principals economies desenvolupades des de la normalització de la situació sanitària postcovid. Es tracta, indubtablement, d'un fenomen mundial, causat per a) l'existència de determinats colls de botella en les cadenes globals de valor, b) la forta recuperació de la demanda, després dels llargs períodes de confinament provocats per la pandèmia, i c) la crisi política derivada de la invasió d'Ucraïna per part de Rússia, amb el subsegüent encariment dels preus de l'energia.  
  
Amb taxes interanuals d'inflació per damunt del 15 % a Bulgària, Txèquia i Estònia; més del 12 % a Polònia i Romania; al voltant de l'11 % al Brasil i Xile; prop del 10 % a Hongria, Bèlgica i Espanya; el 9 % als Estats Units, el Regne Unit i els Països Baixos; el 8 % al Canadà, Portugal, Itàlia i Alemanya, i el 6 % a França, sembla evident que l'economia mundial ha entrat en un nou escenari d'incertesa, que està afectant ja les expectatives d'inflació dels agents econòmics, almenys en el mitjà termini, i que, per tant, exigirà respostes de política econòmica de diferent naturalesa per a normalitzar la situació.  
  
Els bancs centrals han endurit les condicions d'accés al crèdit per part d'empreses i famílies, mitjançant anuncis de pujades en els tipus d'interés de referència, mentre els governs intenten pal·liar els efectes de la inflació en els segments de població més desfavorits: rendes baixes, pensionistes i empreses particularment exposades a la crisi energètica. L'amenaça d'una crisi econòmica global està cada dia més present en l'ànim dels inversors, segons les dades que ofereixen diàriament les principals variables macroeconòmiques.  
A Espanya, no obstant això, les elevades taxes d'inflació no han afectat fins ara el ritme de recuperació econòmica previst en el context postcovid. S'espera que durant el 2023 el PIB de l'economia espanyola recupere els nivells previs a la pandèmia. De fet, el mercat de treball està registrant un comportament excepcional, amb registres no vistos en els últims 15 anys, tant en termes de creació de llocs de treball com quant a la qualitat de l'ocupació creada.  
  
No obstant això, la inflació comença a afectar diferents àmbits de l'activitat econòmica. En les últimes setmanes, s'observa un retraïment lleuger del consum en sectors clau per a l'economia valenciana com el turisme. I les petites i mitjanes empreses comencen a resultar afectades per un enduriment gradual de les condicions d'accés al crèdit, especialment en el segment de préstecs a llarg termini, dels quals depén en gran manera l'activitat inversora dels nostres sectors productius. La incertesa respecte de l'evolució dels preus ja està afectant de manera notable la disponibilitat de crèdit.  
  
Esta circumstància es produeix en paral·lel al venciment de les carències en els préstecs atorgats per la banca privada durant la pandèmia amb l'aval del Ministeri d'Assumptes Econòmics, amb la gestió de l'Institut de Crèdit Oficial. Dades procedents del European Banking Authority assenyalen que un 25 % de les operacions concedides a Espanya a l'empara d'aquest programa han sigut classificades ja com a risc en vigilància especial, i anticipa fortes restriccions de finançament per a un segment molt rellevant d'empreses. No en va, la reclassificació dels saldos d'un client com a risc en vigilància especial imposa pèrdues per als bancs comercials en les operacions ja concedides, i de manera més rellevant en les operacions que puguen concedir en el futur als seus titulars.  
En aquells sectors en què resulte difícil traslladar als preus de venda l'increment registrat en els costos de les matèries primeres, la situació financera de les empreses podria resultar afectada per la inflació, i incidir en primera instància en la seua posició de liquiditat i, posteriorment, en la seua posició de solvència. És bastant probable que, des d'una perspectiva financera, l'efecte de la crisi actual siga especialment sever per a les empreses que ja van patir un impacte significatiu per la crisi sanitària. De fet, la demanda dels sectors més afectats per la covid ?turisme, espectacles, restauració i transport- és particularment sensible davant de l'increment dels preus en general i de l'energia en particular. I són precisament les empreses d'aquests sectors les destinatàries d'aquesta línia de finançament bonificat, creada per l'IVF amb fons europeus procedents del programa REACTEU FEDER.  
  
L'Institut Valencià de Finances va jugar un paper especialment actiu en 2021, oferint línies de finançament bonificat amb trams no reembossables que van permetre mitigar l'erosió dels fons propis de les companyies i, alhora, proveir de liquiditat les empreses per a fer front als pagaments propis del cicle de l'explotació. En la situació actual, agreujada per l'expiració dels terminis de manca de capital en operacions covid, es fa necessari tornar a oferir una línia de finançament bonificat, que contribuïsca a mitigar els problemes de liquiditat de companyies prèviament afectades per la crisi econòmica derivada de la pandèmia.  
  
A este efecte es destinaran 150 milions finançats per la iniciativa REACT-EU del Programa operatiu FEDER de la Comunitat Valenciana 2014-2020 per a dotar pressupostàriament la línia de finançament bonificat Reactiva FEDER. La línia de finançament preveu operacions d'inversió i circulant, en els dos casos amb trams no reembossables del 20 %, dirigides a pimes valencianes que operen fonamentalment en sectors HORECA i en la indústria manufacturera. Les operacions s'acullen al marc temporal comunitari aprovat com a resposta a la invasió d'Ucraïna, i, si així ho requereix, el beneficiari pot sol·licitar el finançament a l'empara del règim de minimis.  
  
  
Primer. Disponibilitat pressupostària i origen del finançament  
1. A l'empara d'aquesta convocatòria, l'Institut Valencià de Finances podrà atorgar finançament a tercers per un import màxim de fins a 542.617.425 d'euros.  
2. Les operacions atorgades en virtut d'aquesta convocatòria incorporen un tram no reembossable per un import equivalent al 20 % del valor nominal del préstec, fins a un màxim de 67.237.872 euros. La bonificació de les operacions per este concepte es finançarà amb càrrec a la partida «Préstecs bonificats IVF Resistir FEDER P. O. 2014-2020 REACT-EU - tram no reembossable», amb codi de línia X1728000, del pressupost de la Generalitat Valenciana per a l'exercici 2022.  
  
3. El tram reembossable dels préstecs, per import de fins a 130.941.475 d'euros, es finançarà amb recursos de l'instrument financer inclòs en l'eix 20-REACT-EU del Programa operatiu FEDER de la Comunitat Valenciana 2014-2020, pressupostat en la partida «Préstecs bonificats IVF Resistir FEDER P. O. 2014-2020 REACT-EU - Instrument financer FEDER», amb codi de línia PT190000, del pressupost de la Generalitat Valenciana per a l'exercici 2022.  
  
Segon. Objectiu de la convocatòria  
1. L'objectiu de la present convocatòria és atorgar préstecs bonificats per a finançar petites i mitjanes empreses que tinguen, almenys, un establiment, una sucursal de producció o una sucursal de desenvolupament d'activitat radicat a la Comunitat Valenciana. La quantia del finançament atorgat per l'IVF a l'empara d'aquesta convocatòria tindrà relació amb l'activitat econòmica desenvolupada pel sol·licitant a la Comunitat Valenciana o, si és el cas, amb l'activitat econòmica que preveu fer després de l'atorgament del finançament.  
  
2. Els projectes empresarials que es poden acollir al finançament bonificat objecte d'aquesta convocatòria han de tindre per finalitat les actuacions següents:  
i. Ampliació i renovació de les instal·lacions, la maquinària i els equips.  
ii. Adquisició de participacions empresarials.  
iii. Adquisició o elaboració pròpia d'actius intangibles.  
iv. Sosteniment del capital circulant de l'empresa, incloent-hi la contractació de mà d'obra, l'adquisició de béns i serveis lligats al cicle de l'explotació, el finançament de clients, la inversió en existències i tresoreria operativa de l'empresa, així com la cancel·lació del deute a curt termini de naturalesa comercial i financera.  
  
Tercer. Sectors exclosos  
1. No poden ser beneficiàries del finançament bonificat atorgat per l'IVF en el marc d'aquesta convocatòria, les entitats de dret públic, les universitats públiques, els organismes autònoms, les empreses públiques, les societats mercantils públiques, enteses com a tals aquelles en què més de la meitat del capital social pertanga directament o indirectament a una administració pública, les fundacions públiques i les societats participades majoritàriament per estes.  
2. No podran ser beneficiàries les empreses que operen en els següents sectors d'activitat:  
a) Sector de la pesca i l'aqüicultura, que regula el Reglament (CE) núm. 1047/2000, del Consell.  
b) La producció primària de productes agrícoles.  
c) Sector de la transformació i comercialització de productes agrícoles, en els casos següents:  
i. Quan l'import del finançament es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
ii. Quan l'instrument estiga supeditat al fet que una part o la totalitat d'aquest es repercutisca als productors primaris.  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Les ajudes condicionades a la utilització de productes nacionals en lloc d'importats.  
f) Activitats econòmiques il·legals: tota producció, comerç o una altra activitat que siga il·legal segons les disposicions legals o reglamentàries de la jurisdicció nacional per a este tipus de producció, comerç o activitat.  
g) Productes del tabac i begudes alcohòliques destil·lades. La producció i el comerç de productes del tabac i begudes alcohòliques destil·lades, i productes relacionats.  
h) Producció i comerç d'armes i municions: el finançament de la producció i el comerç d'armes i municions de tota mena. Esta restricció no s'aplicarà en la mesura que estes activitats formen part de polítiques explícites de la Unió Europea o siguen accessòries a estes.  
  
i) Casinos i empreses equivalents.  
j) Restriccions del sector de les TI. Investigació, desenvolupament o aplicacions tècniques relacionades amb programes o solucions de dades electròniques i) que tinguen específicament per objecte donar suport a qualsevol activitat inclosa en els sectors restringits esmentats en les lletres de la a a la d anteriors, jocs d'atzar en internet, casinos en línia o pornografia, o ii) que tinguen com a objectiu permetre l'entrada il·legal en xarxes de dades electròniques, o la descàrrega il·legal de dades electròniques.  
k) Restriccions del sector de ciències de la vida. Quan es done suport al finançament de la investigació, el desenvolupament o les aplicacions tècniques relacionades amb i) la clonació humana amb finalitats terapèutiques o d'investigació, o ii) els organismes modificats genèticament (OMG).  
l) Empreses que concentren la seua activitat empresarial en els sectors financers o immobiliaris, excepte les PROPTECH. A l'efecte d'aquesta convocatòria, constitueixen empreses del sector immobiliari les que operen en els sectors d'activitat el codi CNAE dels quals és 4110, 6810 o 6820.  
m) Empreses d'intermediació financera, assegurances i serveis bancaris, excepte les fintech i les insurtech.  
n) Empreses d'intermediació amb criptomonedes.  
o) Desmantellament o construcció de centrals nuclears.  
p) Inversió per a aconseguir la reducció de les emissions de gasos d'efecte d'hivernacle procedents d'activitats que s'enumeren en l'annex 1 de la Directiva 2003/87/CE.  
q) Inversió en infraestructures aeroportuàries, llevat que estiguen relacionades amb la protecció del medi ambient o s'acompanyen de les inversions necessàries per a mitigar o reduir l'impacte negatiu que tenen en el medi ambient.  
3. Si una empresa privada opera al mateix temps en sectors d'activitat exclosos i no exclosos, l'empresa podrà ser beneficiària del finançament bonificat atorgat a l'empara d'aquesta convocatòria sempre que siga possible garantir, mitjançant la separació d'activitats i la distinció de costos, que les activitats excloses no es beneficien, de cap manera, del finançament que puga rebre per les activitats no excloses.  
  
  
Quart. Requisits per a ser beneficiari del finançament bonificat  
  
1. El beneficiari del finançament ha de tindre, almenys, un establiment, una sucursal de producció o una sucursal de desenvolupament d'activitat radicat a la Comunitat Valenciana.  
2. Si el beneficiari és una societat mercantil, que compleix les condicions per a ser petita o mitjana empresa, segons la definició de l'annex I d'aquesta convocatòria, ha d'acreditar una antiguitat mínima de dos anys i tindre com a mínim un empleat en la data de la sol·licitud. Si el sol·licitant és un treballador autònom, ha d'acreditar que exerceix l'activitat a la Comunitat Valenciana, i que està donat d'alta en el règim especial de treballadors autònoms (RETA) almenys des de l'exercici 2020.  
  
3. Els beneficiaris del finançament bonificat han d'operar necessàriament en qualsevol sector d'activitat dels enumerats en l'annex II. Si la sol·licitud de finançament té per objecte adquirir o construir instal·lacions productives per a arrendar posteriorment a una empresa del grup, l'IVF considerarà a l'efecte d'aquest apartat el codi CNAE de l'arrendatari, sempre que a) la facturació de l'arrendador per operacions de venda o prestació de serveis a tercers no inclosos en el grup d'empreses de l'arrendador siga inferior al 10 % dels seus ingressos totals, i b) l'arrendatari constituïsca una fiança a favor de l'arrendador per un import equivalent almenys al 100 % del valor nominal i els interessos ordinaris del préstec sol·licitat a l'IVF a l'empara d'aquesta convocatòria. A este efecte, caldrà ajustar-se a la definició de grup mercantil de l'article 42 del Codi de Comerç.  
4. El beneficiari ha d'estar en disposició de tindre totes les llicències, les autoritzacions i els permisos necessaris per a executar el projecte i complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.  
5. El beneficiari ha d'acreditar que està al corrent en el compliment de les obligacions tributàries amb l'Estat i la Generalitat, així com de les obligacions amb la Seguretat Social.  
6. El beneficiari no pot estar subjecte a una ordre de recuperació pendent després d'una decisió de la Comissió Europea que haja declarat una ajuda il·legal i incompatible amb el mercat comú.  
7. El beneficiari no pot trobar-se en cap de les circumstàncies següents, que preveu l'article 13 de la Llei 38/2003, de 17 de novembre, general de subvencions (LGS).  
a. Haver sigut condemnat per una sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
b. Haver sol·licitat la declaració de concurs voluntari; haver sigut declarats insolvents en qualsevol procediment; trobar-se declarats en concurs, llevat que en este haja adquirit l'eficàcia un conveni; estar subjectes a intervenció judicial o haver sigut inhabilitats segons el Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
  
c. Haver sigut declarats culpables per una resolució ferma de qualsevol contracte subscrit amb l'Administració.  
  
d. Estar incursos, la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat; de la Llei 53/1984, de 26 de desembre, d'incompatibilitats del personal al servei de les administracions públiques, o tractarse de qualsevol dels càrrecs electius que regula la Llei orgànica 5/1985, de 19 de juny, del règim electoral general, en els termes que s'estableixen en esta o en la normativa autonòmica que regule estes matèries.  
  
e. Tindre la residència fiscal en un país o un territori qualificat reglamentàriament com a paradís fiscal.  
f. No estar al corrent de pagament d'obligacions per reintegrament de subvencions en els termes que es determinen reglamentàriament.  
g. Haver sigut sancionat mitjançant una resolució ferma amb la pèrdua de la possibilitat d'obtindre subvencions d'acord amb les lleis que així ho establisquen.  
h. No podran accedir a la condició de beneficiàries les agrupacions que preveu l'article 11.3 de l'LGS, paràgraf segon, quan concórrega alguna de les prohibicions anteriors en qualsevol dels membres.  
  
i. Les prohibicions d'obtindre subvencions afectaran també les empreses de les quals, per raó de les persones que les regeixen o d'altres circumstàncies, puga presumirse que són continuació o que deriven (per transformació, fusió o successió) d'altres empreses en què hagen concorregut aquelles.  
8. En la data de la sol·licitud, el beneficiari no ha d'estar en situació d'empresa en crisi entesa, d'acord amb el que estableix el punt 2.18 del Reglament (UE) 651/2014, de 17 de juny, general d'exempció per categories, com l'empresa en la qual concórrega almenys una de les circumstàncies següents:  
a. Si es tracta d'una societat de responsabilitat limitada, quan haja desaparegut més de la meitat del seu capital social subscrit a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, «societat de responsabilitat limitada» es refereix, en particular, als tipus de societats que s'esmenten en l'annex I de la Directiva 2013/34/UE (1), i «capital social» inclou, quan siga procedent, tota prima d'emissió.  
b. Si es tracta d'una societat en què almenys alguns socis tenen una responsabilitat il·limitada sobre el deute de la societat, quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte d'aquesta disposició, «societat en la qual almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats que s'esmenten en l'annex II de la Directiva 2013/34/UE.  
  
c. Quan l'empresa es trobe immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors;  
d. Quan l'empresa haja rebut una ajuda de salvament i encara no haja reembossat el préstec o haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
9. El compliment dels requisits d'aquest article s'ha d'acreditar mitjançant la signatura de la declaració responsable. El fet de presentar esta declaració responsable facultarà l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades consignades en estes declaracions.  
  
Cinqué. Obligacions dels beneficiaris  
1. Els beneficiaris del finançament bonificat regulat en esta convocatòria queden sotmesos a les obligacions següents:  
a) Justificar davant de l'IVF el compliment dels requisits i les condicions que determinen l'atorgament del finançament bonificat.  
b) Sotmetre's a les actuacions de comprovació que corresponguen a l'IVF, la Intervenció General de la Generalitat, la Sindicatura de Comptes o altres òrgans competents, tant nacionals com comunitaris, i aportar tota la informació que es requerisca en l'exercici de les actuacions anteriors.  
c) Comunicar a l'IVF, en la data de la signatura del contracte de préstec, l'obtenció de subvencions o ajudes, procedents de qualsevol administració o entitat, pública o privada, nacional o internacional.  
  
d) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'exercici adequat de les facultats de comprovació i control per part de l'IVF.  
e) Reintegrar l'import bonificat, íntegrament o parcialment, segons corresponga, incloenthi, si és procedent, el tram no reembossable de capital, més els interessos legals, en el cas de revocació per incompliment dels requisits generals que estableix l'article 21 d'aquesta convocatòria.  
f) En el supòsit d'adquisició, construcció, rehabilitació i millora d'actius fixos, el beneficiari haurà de conservar els béns per un termini que no podrà ser inferior a cinc anys en cas de béns inscriptibles en un registre públic, ni a dos anys per a la resta dels béns.  
g) L'incompliment de l'obligació de conservar els béns serà causa de reintegrament, amb les excepcions següents:  
i. En el cas de béns no inscriptibles en un registre públic, si són substituïts per altres que servisquen en condicions anàlogues a la finalitat per a la qual es va concedir el finançament i este ús es manté fins a completar el període establit, sempre que la substitució haja sigut autoritzada per l'IVF.  
ii. En el cas de béns inscriptibles en un registre públic, que el canvi de destinació, l'alienació o el gravamen els autoritze l'IVF. En este cas, l'adquirent haurà d'assumir l'obligació de destinació dels béns pel període restant i, en cas d'incompliment d'aquesta obligació, del reintegrament de la bonificació.  
h) Mantindre l'activitat productiva de l'empresa o el negoci per un període mínim d'activitat de dotze mesos a comptar des de l'atorgament del finançament.  
2. Addicionalment, i pel fet que esta convocatòria és susceptible de rebre finançament procedent dels fons del Programa operatiu FEDER de la Comunitat Valenciana 2014-2020, els beneficiaris del finançament s'obliguen a:  
a) Desenvolupar el projecte finançat amb fons del FEDER d'acord amb el pla de negoci presentat i comunicar la modificació de qualsevol circumstància relativa a este.  
b) Facilitar a l'IVF, en cas de ser necessari, la informació que calga sobre l'empresa i el projecte finançat a l'efecte de verificar els requisits d'exigibilitat.  
c) Conservar durant 10 anys, comptats des de la data de venciment del préstec, els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control, d'acord amb la normativa comunitària.  
d) Portar registres independents per a les diferents formes d'ajuda i/o fonts d'assistència, si és el cas, en els termes establits en els punts 7 i 8 de l'article 37 del Reglament (UE) núm. 1303/2013.  
f) Autoritzar l'IVF perquè realitze visites de control a les seues instal·lacions amb la finalitat de verificar les operacions i les despeses. Els instruments de supervisió que podrà utilitzar l'IVF sobre els destinataris finals podran incloure controls documentals, informes, visites de control i informes d'auditoria, i es podrà acordar qualsevol altre instrument l'aplicació del qual es considere necessària.  
g) Acceptar la inclusió de l'operació finançada en la llista pública d'operacions que preveu l'article 115, apartat 2, del Reglament (UE) 1303/2013, del Parlament Europeu i del Consell, de 17 de desembre de 2013.  
h) Complir la normativa nacional i europea en matèria de medi ambient, accessibilitat, igualtat d'oportunitats i igualtat entre dones i homes.  
i) Complir totes les normes aplicables en matèria de fons europeus, ajudes d'estat i, si és el cas, prevenció de blanqueig de capitals, lluita contra el terrorisme i el finançament d'aquest, frau fiscal, i la resta de normativa autonòmica, nacional o comunitària aplicable.  
  
j) Comunicar les ajudes, les subvencions, els ingressos o els recursos públics o privats que hagen obtingut o sol·licitat per als mateixos costos finançats.  
k) Presentar una declaració responsable que faça referència a totes les altres ajudes de minimis rebudes, independentment dels costos subvencionables, durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis o d'altres reglaments de minimis, així com altres ajudes rebudes per a les mateixes despeses subvencionables sotmeses al marc temporal aprovat amb motiu de la crisi energètica derivada de la invasió d'Ucraïna per part de Rússia, a un reglament d'exempció o a una decisió que adopte la Comissió.  
l) Donar publicitat adequada dels préstecs obtinguts a l'empara de la línia de finançament Reactiva FEDER del Programa operatiu FEDER de la Comunitat Valenciana 2014-2020. En este sentit, si l'empresa disposa d'una pàgina web pròpia, haurà d'incloure-hi, en un lloc visible, els logos institucionals de la UE, de la Generalitat Valenciana i de l'IVF, així com el lema de la Unió Europea («Una manera de fer Europa») i fer esment que ha obtingut una operació de préstec cofinançada per la Unió Europea a través del Programa operatiu del Fons de Desenvolupament Regional (FEDER) de la Comunitat Valenciana 2014-2020, tot això d'acord amb el que preveu l'annex XII del Reglament (UE) 1303/2013, del Parlament Europeu i del Consell, de 17 de desembre de 2013.  
  
  
Sisé. Manera de presentar les sol·licituds  
1. La sol·licitud de finançament s'ha de dur a terme mitjançant els formularis de formalització electrònica que preveu l'annex III d'aquesta convocatòria, i és obligatori presentar-la en línia a través dels mitjans disponibles en la pàgina web de l'IVF (https://prestamos.ivf.es/va/), amb signatura i registre electrònic.  
2. Per a fer la tramitació electrònica, el sol·licitant pot utilitzar qualsevol dels sistemes de signatura electrònica admesos en la seu electrònica de la Generalitat (https://sede.gva.es/va/inici), entre els quals hi ha el certificat electrònic emés per l'Agència Valenciana de Certificació.  
  
  
3. La presentació de la sol·licitud portarà implícita l'acceptació de les condicions d'aquesta convocatòria.  
4. En cas que el projecte objecte de finançament incloga inversió en actiu fix, siga de naturalesa material o immaterial, i capital circulant, serà un requisit obligatori tramitar separadament una sol·licitud per al finançament de l'actiu fix i una altra sol·licitud per al finançament del capital circulant, tenint en compte les diferents condicions financeres que ofereix esta convocatòria per als dos tipus d'elements patrimonials.  
  
Seté. Termini de presentació de sol·licituds  
1. Les sol·licituds podran presentar-se des de l'endemà de la publicació d'aquesta convocatòria en el Diari Oficial de la Generalitat Valenciana i en la pàgina web de l'IVF.  
2. Es podran presentar sol·licituds fins al 31 de desembre de 2022 o fins que s'esgote el pressupost indicat en l'article primer d'aquesta convocatòria.  
3. Per al coneixement general, l'IVF publicarà en la seua pàgina web la data en la qual es tancarà la convocatòria per la circumstància expressada en el paràgraf anterior.  
  
Huité. Documentació necessària per a presentar les sol·licituds  
  
La sol·licitud ha d'incorporar la documentació següent:  
1. Formulari de sol·licitud, segons el que indica l'annex III.1 de la convocatòria.  
2. Per tal de poder justificar com cal la utilització de fons FEDER, el sol·licitant ha de presentar, a més del formulari de sol·licitud del préstec bonificat, un formulari de sol·licitud per al tram reembossable del préstec (annex III.2), i un altre per a l'ajuda corresponent al tram no reembossable del préstec (annex III.3).  
3. Identificació del sol·licitant:  
a) En el cas que el sol·licitant siga un treballador autònom, s'ha d'aportar una fotocòpia del DNI, el passaport o la targeta de residència del sol·licitant (de tots els socis/comuners en cas que el sol·licitant siga SC o CB).  
b) Si el sol·licitant és una societat mercantil, s'ha d'aportar una fotocòpia del DNI, el passaport o la targeta de residència del representant legal de l'empresa sol·licitant, juntament amb la fotocòpia de l'escriptura d'apoderament. A més, s'ha d'incorporar a la sol·licitud la fotocòpia de l'escriptura de titularitat real i l'escriptura de constitució de la societat.  
c) Si la societat mercantil forma part d'un grup, s'han d'identificar les empreses del grup en un organigrama que ha d'incloure els percentatges de participació de cada societat. Per a cada empresa, s'ha de reflectir el nombre d'empleats, el balanç i el volum de negoci anual de l'empresa omplint el model de declaració de la condició de pime disponible en la pàgina web de l'IVF.  
4. Documentació que acredite que l'empresa disposa d'un establiment, una sucursal de producció o una sucursal de desenvolupament d'activitat en territori valencià.  
5. Declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar-ne beneficiari, correspondrien al sol·licitant, segons consta en l'annex IV. En cas que el client sol·licite l'operació a l'empara del Marc temporal d'ajudes d'estat, en virtut dels articles 14, 14 ter, 14 quater i 15 d'aquesta convocatòria, la declaració responsable ha de fer constar expressament que el sol·licitant ha resultat afectat econòmicament per les conseqüències derivades de la invasió d'Ucraïna, per les sancions imposades per la comunitat internacional contra Rússia o per les contramesures adoptades per esta.  
  
6. Detall d'altres ajudes rebudes i/o sol·licitades, procedents de qualsevol administració o entitat pública, nacional o internacional, amb l'especificació del règim d'ajuda al qual s'acullen, la quantia, la data d'atorgament i l'ens atorgant. La relació haurà d'indicar expressament quines ajudes corresponen a les mateixes despeses elegibles que les incloses en el projecte empresarial el finançament del qual se sol·licita, segons consta en l'annex V.  
7. Ordre de domiciliació SEPA, segons consta en l'annex VI.  
8. Certificat de titularitat del compte corrent bancari, segons consta en l'annex VII.  
9. Informació econòmica requerida als treballadors autònoms:  
a) Declaracions de l'Impost sobre la Renda de les Persones Físiques corresponents als exercicis 2020 i 2021.  
b) Autoliquidació del pagament fraccionat de l'IRPF (model 130) corresponent a l'últim trimestre tancat amb caràcter previ a la sol·licitud de finançament.  
c) Declaracions resum anual de l'Impost sobre el Valor Afegit (model 390) corresponents als exercicis 2020 i 2021.  
d) Declaracions trimestrals de l'Impost sobre el Valor Afegit (model 303) corresponents als trimestres de 2022 tancats amb caràcter previ a la sol·licitud de finançament.  
e) Rebuts mensuals de liquidació de cotitzacions (model RLC), corresponents al Règim Especial de Treballadors Autònoms de la Seguretat Social per als exercicis 2020 i 2021, així com els dos últims rebuts mensuals previs a la sol·licitud.  
f) Última declaració disponible d'operacions amb terceres persones (model 347).  
g) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatori presentar-la en cas que la sol·licitud de finançament siga d'un import inferior o igual a 50.000 euros.  
h) En cas que la sol·licitud tinga per objecte finançar un projecte d'inversió, cal facilitar un pressupost proforma del projecte.  
10. Informació econòmica requerida a les comunitats de béns, les societats civils i les societats mercantils que individualment, o juntament amb el grup d'empreses del qual formen part eventualment, constituïsquen una microempresa d'acord amb la definició de l'annex I d'aquesta convocatòria:  
a) Comptes anuals depositats en el registre corresponents als exercicis 2020 i 2021, únicament si el sol·licitant és una societat mercantil o civil, si escau.  
b) Declaracions de l'Impost de Societats corresponents als exercicis 2020 i 2021, únicament si el sol·licitant és una societat mercantil o civil, si escau.  
c) Estimació del compte de pèrdues i guanys en el tancament de l'exercici 2022, únicament si el sol·licitant és una societat mercantil o civil.  
d) En cas de comunitats de béns, model 184 d'entitats en règim d'atribució de rendes, declaracions de l'Impost sobre la Renda de les Persones Físiques corresponents als dos anys immediatament anteriors a la data de la sol·licitud de finançament de tots els socis comuners, així com justificant de pagament dels dos últims rebuts mensuals de liquidació de cotitzacions (model RLC), corresponent al Règim Especial de Treballadors Autònoms de la Seguretat Social de tots els socis comuners.  
e) Declaracions-resum anual de l'Impost sobre el Valor Afegit (model 390) corresponents als exercicis 2020 i 2021.  
f) Declaracions trimestrals de l'Impost sobre el Valor Afegit (model 303) corresponents als trimestres transcorreguts des de l'inici de 2022 fins a la data de la sol·licitud.  
g) Última declaració disponible d'operacions amb terceres persones (model 347).  
h) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatori presentar-la en cas que la sol·licitud de finançament siga d'un import inferior o igual a 50.000 euros.  
i) En cas que la sol·licitud tinga per objecte finançar un projecte d'inversió, cal facilitar un pressupost proforma del projecte.  
11. Les societats mercantils que, individualment o juntament amb el grup d'empreses del qual formen part eventualment, tinguen una grandària superior a la d'una microempresa, conformement a la definició de l'annex I d'aquesta convocatòria, han d'aportar la mateixa informació econòmica que l'enumerada en l'article 8.10 i, addicionalment, la documentació següent:  
a) Si forma part d'un grup d'empreses, definit segons l'article 42 del Codi de Comerç, obligat a elaborar estats financers consolidats, hi ha d'adjuntar també els comptes anuals consolidats corresponents als exercicis 2020 i 2021, així com una estimació del compte de pèrdues i guanys al tancament de l'exercici 2022 per al conjunt del grup.  
  
b) Informe actualitzat de riscos emés per la Central d'Informació de Riscos del Banc d'Espanya (CIRBE).  
c) Memòria tècnica de la sol·licitud, segons el model inclòs en l'annex VIII.  
12. En cas que es presenten sol·licituds que no s'hagen formalitzat aportant tota la informació que es requereix i/o que no hagen inclòs tota la documentació establida en la convocatòria, l'IVF requerirà l'interessat perquè, en el termini de cinc dies hàbils des de la notificació, esmene la falta o adjunte els documents preceptius, amb la indicació que, si no ho fa així, es considerarà que ha desistit de la seua petició.  
  
13. Els requeriments s'han d'efectuar per mitjans electrònics. Si transcorren cinc dies hàbils sense que el sol·licitant accedisca al contingut del requeriment, s'entendrà que la notificació s'ha rebutjat i el tràmit de notificació es considerarà efectuat.  
14. Sense perjudici del que estableix este article, posteriorment a la sol·licitud l'IVF podrà requerir a la persona sol·licitadora qualsevol altra dada, document i informe complementari que resulte necessari per a resoldre l'expedient. L'IVF requerirà a l'interessat perquè, en el termini de cinc dies hàbils des de la notificació, aporte els documents preceptius, amb la indicació que, si no ho fa així, es considerarà que desisteix de la seua petició.  
  
Nové. Procediment de valoració de les sol·licituds  
1. El procediment d'atorgament és el de concurrència competitiva segons el que preveu l'article 165.2, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, atenent exclusivament l'ordre de presentació de les sol·licituds, fins a esgotar l'import previst en l'article 1 d'aquesta convocatòria per a bonificar les operacions atorgades a l'empara d'aquesta, sense que siga necessari establir una comparació entre sol·licituds ni la prelació entre estes.  
2. Concretament, els serveis tècnics de l'IVF duran a terme les actuacions següents:  
a) Comprovació del compliment dels requisits del beneficiari.  
  
b) Comprovació del compliment dels requisits d'elegibilitat del projecte.  
c) Determinació de l'import de les despeses finançables del projecte.  
d) Anàlisi conductual del sol·licitant, tenint en compte el resultat d'operacions de finançament atorgades per l'IVF en el passat, així com la informació disponible sobre esta qüestió en les bases de dades de morositat a les quals l'IVF tinga accés.  
e) Anàlisi de la capacitat del sol·licitant per a reembossar el préstec sol·licitat.  
i. Operacions d'un import superior a 1.000.000 d'euros: els serveis tècnics de l'Institut poden requerir del sol·licitant la presentació d'un informe elaborat per un expert independent que serà triat, necessàriament, entre les consultores considerades per la Societat Estatal de Participacions Industrials, a fi de valorar les sol·licituds de finançament al Fons de Suport a la Solvència d'Empreses Estratègiques. Així mateix, per a sol·licituds de finançament d'import superior a 3.000.000,00 d'euros, l'IVF requerirà un informe de qualificació creditícia oficial en vigor, emés per una agència de qualificació acreditada per la European Securities and Markets Authority (ESMA), tant per al sol·licitant com, si és el cas, per al grup d'empreses al qual pertanga.  
ii. Operacions d'un import inferior o igual a 1.000.000: els serveis tècnics de l'IVF requeriran necessàriament un aval financer en nom del sol·licitant davant de la Societat de Garantia Recíproca de la Comunitat Valenciana, AfíSGR, per un import equivalent al 100 % del valor nominal i els interessos ordinaris del préstec. En este cas, l'IVF ha de comprovar que l'informe de riscos elaborat per l'entitat avaladora és favorable i confirma de manera indubtable la capacitat de repagament del sol·licitant.  
f) Valoració de les garanties aportades pel sol·licitant a requeriment de l'IVF, únicament per a operacions no avalades per Afí-SGR.  
  
g) Estimació de la pèrdua esperada de l'operació i comprovació que la sol·licitud no supera el llindar màxim permés en esta convocatòria, que s'estableix en el 0,75 %.  
h) Tramitació de l'Informe de prevenció del blanqueig de capitals i el finançament del terrorisme, elaborat amb la supervisió de la Unitat Tècnica de PBCiFT de l'IVF.  
3. Per als projectes que resulten elegibles, tenint en compte el resultat de les actuacions que s'indiquen en l'apartat 2 d'aquest article, l'IVF dictaminarà l'aprovació (o, si no és el cas, la denegació) del finançament.  
4. D'acord amb la sol·licitud de finançament i les característiques del projecte, l'IVF establirà les condicions financeres del préstec, així com l'import i el termini. En el marc d'aquesta convocatòria, els serveis tècnics de l'IVF no podran proposar, en cap cas, operacions de deute subordinat.  
  
Desé. Característiques dels préstecs bonificats  
1. El valor nominal del préstec se situa entre 25.000 euros i 5.000.000 d'euros.  
2. Sense perjudici del que estableix el punt 10.1, en cas que el finançament tinga com a objectiu l'adquisició o l'elaboració pròpia d'actius fixos de naturalesa material o immaterial,  
· El valor nominal del préstec no podrà superar el 80 % del valor de la inversió realitzada, si bé les despeses de consultoria necessàries per a optar al finançament en el marc d'aquesta convocatòria podran finançar-se íntegrament.  
· El valor nominal del préstec no podrà ser superior a 500.000 euros si el sol·licitant és una microempresa, una comunitat de béns o una societat civil, segons la definició de l'annex I d'aquesta convocatòria.  
  
· El valor nominal del préstec no podrà ser superior a 100.000 euros si el sol·licitant és un treballador autònom.  
3. En les operacions de sosteniment del capital circulant, l'import màxim finançable serà d'1.000.000 euros, si bé l'import màxim finançable serà de 250.000 euros si el sol·licitant és una microempresa, una comunitat de béns o una societat civil, i de 50.000 euros si el sol·licitant és un treballador autònom.  
4. Els límits que, respecte del valor nominal del préstec, estableixen els punts 10.2 i 10.3, han d'entendre's com a relatius al grup d'empreses al qual pertany, si és el cas, l'empresa sol·licitant de finançament, de manera que la suma del finançament bonificat que, a l'empara d'aquesta convocatòria, atorgue l'IVF al grup d'empreses del sol·licitant no podrà excedir en cap cas els límits esmentats.  
5. Els límits que, respecte del valor nominal del préstec, estableixen els punts 10.2 i 10.3, han d'entendre's com a relatius a l'exercici 2022, de manera que la suma del finançament bonificat que, a l'empara d'aquesta convocatòria o altres, atorgue l'IVF al sol·licitant de finançament no podrà excedir en cap cas els límits esmentats.  
6. En les operacions d'inversió, el termini d'amortització del finançament bonificat s'haurà de situar entre un mínim de quatre anys i un màxim de deu, amb la possibilitat d'un període de carència d'amortització de capital de fins a dos anys, inclòs en este termini. En les operacions de finançament del capital circulant, el termini d'amortització del finançament bonificat se situarà entre un mínim de dos i un màxim de quatre anys, i l'empresa pot concentrar la devolució del 100 % del valor nominal de l'operació en la data de venciment de l'operació.  
  
7. El tipus d'interés de les operacions serà fix i arribarà a l'1,5 %, sense perjudici del que estableix l'article 26 bis de la convocatòria.  
  
8. Les liquidacions d'interessos seran trimestrals, els dies 15 de març, juny, setembre i desembre. Els préstecs s'han d'amortitzar per trimestres vençuts, transcorregut el període de carència, si és procedent, i coincidint amb la liquidació dels interessos.  
9. En les operacions atorgades a l'empara d'aquesta convocatòria l'IVF podrà aplicar una comissió d'obertura, de fins a l'1 % del valor nominal del préstec, en funció de les despeses de l'avaluació per part de l'IVF del projecte presentat. Encara que en cap cas es podrà aplicar una comissió de cancel·lació als préstecs, sense perjudici del que estableixen els articles 23 i 24.  
  
Onzé. Tram no reembossable  
1. Per a operacions d'inversió, els préstecs atorgats a l'empara d'aquesta Convocatòria incorporen un component d'ajuda vinculat a l'aplicació d'un tram no reembossable (TNR), per import equivalent al 20 % del valor nominal de l'operació. Per a les operacions de circulant el component d'ajuda vinculat al tram no reembossable (TNR) ascendirà a l'import resultant de multiplicar el termini de venciment de l'operació (en nombre d'anys) pel 3 % pel valor nominal de l'operació. Tot això, sense perjudici del que s'estableix en l'article 26 d'aquesta Convocatòria i de les limitacions imposades per la normativa aplicable en matèria d'ajudes d'estat.  
2. El tipus d'interés aplicable al tram no reembossable del préstec serà idèntic al que s'aplique al tram reembossable. Les liquidacions d'interessos del TNR seran trimestrals, els dies 15 de març, juny, setembre i desembre, coincidint amb les liquidacions d'interessos del préstec.  
  
3. El tram no reembossable reportarà interessos fins al final de la vida del préstec, moment en què serà procedent la cancel·lació sense cap contraprestació per part del beneficiari, amb les excepcions que es deriven de les condicions de revocació de la bonificació, que estableixen els articles 23 i 24. No obstant això, en el cas que, per les circumstàncies assenyalades en els articles 18, 19 i 20, es produïsca una variació en el valor nominal del préstec o en el termini de l'operació, l'IVF reestimaria l'import del tram no reembossable d'acord amb el percentatge que assenyala l'article 11.1 i sense perjudici del que estableix l'article 19.5 d'aquesta convocatòria.  
4. L'IVF informarà el sol·licitant sobre l'import de les diferents quotes trimestrals que, en concepte d'amortització, estarà obligat a satisfer en cas de revocació del tram no reembossable del préstec. Esta informació s'inclourà en el contracte de préstec.  
  
Dotzé. Despeses elegibles  
1. L'import bonificable de cada projecte empresarial presentat es determinarà a partir de l'import total dels costos que tinguen la consideració de despeses elegibles segons determina esta convocatòria. En cap cas, el cost d'adquisició de les despeses elegibles podrà ser superior al seu valor de mercat.  
2. A l'efecte de calcular l'ajuda i les despeses elegibles, totes les xifres emprades s'han de tindre en compte abans de qualsevol deducció fiscal o d'altres càrregues. No es consideraran despeses elegibles els impostos indirectes quan siguen susceptibles de recuperació o compensació.  
3. La despesa finançada amb l'operació haurà de desenvolupar-se dins del territori de la Comunitat Valenciana i no serà compatible amb cap altra contribució de fons estructurals i d'inversió comunitaris, per als mateixos costos subvencionables, sense perjudici del que estableixen sobre este aspecte la norma catorzena, catorzena bis, catorzena ter, catorzena quater i quinzena, relatives al règim d'ajudes.  
4. De conformitat amb el que s'estableix en l'Ordre HFP/1979/2016, de 29 de desembre, modificada per l'Ordre HAC/114/2021, de 5 de febrer, són despeses elegibles les que consistisquen bé en l'adquisició d'actius fixos, bé en el sosteniment del capital circulant. L'adquisició, construcció, rehabilitació o adaptació dels actius fixos objecte de finançament no podrà haver conclòs materialment ni haver-se executat íntegrament a data de la sol·licitud del finançament.  
  
5. Com a inversions en actius fixos, seran despeses elegibles les següents:  
b) Adquisició i construcció de naus industrials, locals i instal·lacions per al desenvolupament de l'activitat principal de l'empresa, incloent-hi l'adquisició i el condicionament de terrenys sempre que el seu valor de taxació no supere el 20 % del cost total estimat per al projecte d'inversió.  
c) Construcció d'instal·lacions d'energia renovable, tant si la destinació és l'autoconsum com l'abocament a la xarxa, sempre que els projectes no superen una potència de 30 MWp.  
d) Adquisició d'equipament vinculat a les tecnologies de la informació i la comunicació.  
e) Maquinària, eines, motles o utillatge.  
f) Mobiliari.  
g) Vehicles industrials i elements de transport afectes a l'explotació, fins a un màxim de 35.000 euros per vehicle, amb l'excepció d'aquells sol·licitants l'objecte social dels quals consistisca en l'arrendament d'aquests elements patrimonials. Referent a això, l'adquisició de vehicles de transport de mercaderies per carretera no es pot considerar en cap cas despesa elegible a l'efecte d'aquesta convocatòria.  
  
h) Actius intangibles, com ara les despeses d'investigació i desenvolupament, la propietat industrial, els drets de traspàs o les aplicacions informàtiques.  
i) Adquisició de participacions empresarials a fi d'ampliar la capacitat productiva de l'empresa, millorar les condicions d'accés al finançament, o assegurar el subministrament d'inputs clau per al procés productiu de l'empresa.  
6. Es considerarà despesa elegible en capital circulant tot increment del fons de maniobra de l'empresa, definit com la diferència entre l'actiu i el passiu corrent del balanç, que s'haja produït en l'exercici 2022. No obstant això, no es consideraran despeses elegibles, a l'efecte d'aquesta convocatòria, els increments del fons de maniobra atribuïbles a la reclassificació temporal de passius financers, a l'augment de crèdits no comercials a curt termini, les inversions financeres temporals, així com les atribuïbles a la disminució de passius no comercials amb empreses del grup. Es considerarà finançable en virtut del concepte de capital circulant la disminució de la tresoreria operativa derivada de les pèrdues d'explotació, tal com es defineix en l'article 13.3 d'aquesta convocatòria (EBITDA negatiu del període).  
  
7. A més de la inversió en actius fixos i capital circulant, es consideraran elegibles en el marc d'aquesta convocatòria les despeses de consultoria incorregudes per a realitzar la sol·licitud de finançament, així com el cost derivat de l'informe de qualificació creditícia elaborat per una agència independent, de conformitat amb el que estableix l'article 11.e.i d'aquesta convocatòria.  
8. No seran finançables les despeses que s'indiquen a continuació:  
a. Les contribucions en espècie.  
b. Els interessos deutors i la resta de despeses financeres.  
c. Les despeses relacionades amb les fluctuacions dels tipus de canvi de divises.  
d. L'Impost sobre el Valor Afegit que siga recuperable d'acord amb la normativa nacional, així com els impostos de naturalesa similar que siguen recuperables d'acord amb la normativa nacional.  
e. Els impostos personals sobre la renda.  
f. Els interessos de demora, recàrrecs, multes i sancions econòmiques, i despesa produïda per litigis i disputes legals.  
g. En l'adquisició de béns i serveis, mitjançant contractes públics:  
  
i. Els descomptes efectuats.  
ii. Els pagaments efectuats pel contractista a l'Administració en concepte de taxa de direcció d'obra, control de qualitat o qualsevol altre concepte que supose ingressos o descomptes que es deriven de l'execució del contracte.  
h. Les incorregudes en relació amb els àmbits d'exclusió de les ajudes del FEDER que estableix la norma tercera. Sectors exclosos.  
  
i. Les que s'executen fora del període de subvencionabilitat del Programa operatiu FEDER de la Comunitat Valenciana 2014-2020.  
  
Tampoc seran elegibles els projectes que condicionen la utilització de productes nacionals en lloc d'importats.  
  
Tretzé. Justificació de les despeses elegibles  
1. Els beneficiaris del finançament bonificat han de justificar l'aplicació dels fons davant de l'IVF, mitjançant proves documentals clares, específiques i actualitzades.  
2. Per a justificar l'aplicació del finançament de l'IVF a l'adquisició d'actius fixos dels que considera l'article 12.5 d'aquesta convocatòria, els beneficiaris hauran d'utilitzar l'aplicació informàtica disponible en el web de l'IVF: https://prestamos.ivf.es/va/. En concret, el beneficiari haurà de remetre, abans del 15 d'abril de 2023, una còpia de les factures acreditatives de la despesa efectuada, que hauran de complir el que disposa el reglament pel qual es regulen les obligacions de facturació, aprovat pel Reial decret 1619/2012, de 30 de novembre. En este sentit,  
  
a. Llevat que l'adquisició d'actius fixos s'haja efectuat anteriorment a la data de la sol·licitud del finançament, l'empresa beneficiària haurà de disposar com a mínim de tres ofertes de diferents proveïdors prèviament a la contractació del compromís per a l'obra, la prestació del servei o el lliurament del bé, quan l'import de la despesa bonificable supere les quanties que estableix la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis no recurrents).  
b. Les ofertes han d'estar suficientment detallades, i s'hi han d'especificar els treballs que s'han de dur a terme i el preu d'aquests; han d'estar datades i han de contindre les dades que permeten identificar-ne correctament el remitent, juntament amb el logotip o el segell de l'empresa. La selecció de les ofertes s'ha de fer entre empreses de les quals almenys dues no siguen empreses associades a l'entitat beneficiària i no formen part de la junta directiva o el consell d'administració, ni tinguen drets de vot superiors al 50 %.  
c. L'elecció entre les ofertes presentades ha de recaure en la més econòmica, i s'haurà de justificar en un informe l'elecció en un altre sentit. L'IVF podrà requerir un informe de valoració de l'obra, el servei o el subministrament de què es tracte, que ha d'elaborar un expert independent, si la proposta que tria el sol·licitant supera en més del 25 % el preu de l'oferta més econòmica, quan a la vista de la justificació que aporte el sol·licitant, referida expressament a esta decisió, siga possible apreciar que haja pogut resultar afectat el principi d'objectivitat en la decisió adoptada. En este cas, es considerarà despesa finançable elegible l'import inferior entre el de la factura aportada i el del mateix valor de taxació.  
3. Si el sol·licitant és una societat mercantil, la inversió en capital circulant quedarà justificada quan el valor nominal del préstec concedit per l'IVF siga inferior o igual a l'increment ajustat del fons de maniobra corresponent a l'exercici 2022. A este efecte, l'increment ajustat del fons de maniobra s'obtindrà sumant: l'EBITDA negatiu de l'exercici i l'increment del fons de maniobra sense considerar a) la variació en els saldos dels crèdits no comercials a curt termini, b) la variació en el saldo de les inversions financeres temporals, c) la variació en el saldo dels deutes no comercials a curt termini amb empreses del grup i d) la reclassificació temporal de deutes amb entitats de crèdit.  
  
L'EBITDA de l'exercici s'estimarà restant al resultat d'explotació a) la comissió carregada per l'avalador de l'operació, b) els treballs realitzats per l'empresa per al seu immobilitzat i c) les subvencions oficials d'explotació aplicades a reembossar anticipadament deute a llarg termini. A esta diferència s'han d'afegir les amortitzacions (netes de les subvencions de capital traspassades al resultat), i les pèrdues per deterioració de l'exercici, excepte les que resulten de la deterioració en el valor de les existències i els crèdits comercials.  
Per a justificar degudament l'aplicació del préstec, el sol·licitant haurà d'aportar a l'IVF, abans del 15 d'abril de 2023, els comptes anuals de l'exercici 2022 formulats per l'òrgan d'administració.  
4. Si el sol·licitant és un treballador autònom que tributa per estimació directa, la inversió en capital circulant quedarà justificada quan el valor nominal del préstec concedit per l'IVF siga inferior o igual al 75 % del rendiment net anual comunicat en les declaracions de l'IRPF del treballador autònom beneficiari corresponents a l'exercici 2021. Si és procedent, s'afegirà el 75 % del rendiment net màxim de l'exercici esmentat corresponent als comuners en les comunitats de béns i als socis en les societats civils. En cas que els treballadors autònoms, els socis i els comuners tributen per estimació objectiva, l'IVF assumirà que, a l'efecte de justificar la destinació del finançament, el rendiment net obtingut pel sol·licitant ascendeix al cost laboral total mensual del sector d'activitat del beneficiari, segons l'enquesta laboral trimestral de l'Institut Nacional d'Estadística per a l'últim trimestre de 2021 (annex X), multiplicat pel nombre de mesos cotitzats a la Seguretat Social en l'exercici 2021.  
5. No obstant això, si segons el parer dels serveis tècnics de l'Institut cal reforçar els mecanismes de control sobre la destinació del finançament, la resolució d'aprovació de l'operació, emesa segons el que disposa l'article 16 d'aquesta convocatòria, podrà plantejar un procediment de justificació alternatiu que obligue el beneficiari a aportar factures acreditatives de la despesa efectuada.  
6. Per a justificar degudament el finançament procedent del Programa operatiu FEDER de la Comunitat Valenciana 2014-2020, les despeses elegibles s'assignaran de manera proporcional al valor nominal dels diferents trams en què s'estructura l'operació: un 80 % a l'instrument financer que constitueix el tram reembossable del préstec, i un 20 % a l'ajuda atorgada sota la forma de tram no reembossable, sense perjudici de les variacions que puguen produir-se en estos percentatges a causa de la normativa aplicable en matèria d'ajudes d'estat.  
Catorzé. Normativa d'ajudes d'estat: règims aplicables  
  
1. Els projectes objecte de finançament a l'empara d'aquesta convocatòria s'han d'adequar indistintament al que preveuen:  
a. el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis i a la seua publicació en el Diario Oficial de la Unión Europea (DO L 352, de 24.12.2013), que ha sigut modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, de 07.07.2020);  
b. el Marc nacional temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia, notificat pel Govern d'Espanya a l'empara del Marc d'ajudes d'estat aprovat en virtut de la Comunicació de la Comissió Europea (OJ C 131I, 24.3.2022, p. 1-17). El Marc temporal nacional va ser aprovat per la Comissió Europea en virtut de la comunicació C(2022) 4064, de data 10.06.2022, sobre la decisió relativa a l'ajuda SA.102771 (2022/N). La interpretació del Marc nacional temporal se supedita al que es preveu en el Marc temporal comunitari i a les seues possibles modificacions, així com al que s'estableix en la Decisió SA.102771 i les seues modificacions.  
2. El sol·licitant podrà triar el règim d'ajudes d'estat aplicable al conjunt de l'operació o a cada un dels trams en els quals esta s'estructure, i s'haurà d'ajustar en cada cas al que estableixen els articles 14 bis, 14 ter o 14 quater, i respectar les regles d'acumulació de l'article 15 d'aquesta convocatòria.  
3. En cas d'optar pel Marc temporal nacional, el sol·licitant haurà d'acreditar mitjançant una declaració responsable que ha resultat afectat per la crisi econòmica derivada de la invasió d'Ucraïna per part de Rússia. Les ajudes atorgades amb base en este marc nacional temporal no podran concedir-se ni beneficiar de cap manera empreses afectades per sancions que la Unió Europea haja establit o puga establir arran de la invasió d'Ucraïna per part de Rússia. Esta limitació s'estén a empreses controlades per persones, entitats i òrgans afectats per sancions que la Unió Europea haja pogut establir arran de la invasió d'Ucraïna per part de Rússia i a empreses que estiguen actives en sectors afectats per sancions que la Unió Europea haja pogut establir arran de la invasió d'Ucraïna per part de Rússia, en la mesura en què l'ajuda menyscabe els objectius de les sancions corresponents.  
  
  
Catorzé bis. Operacions de finançament subjectes al règim d'ajudes de minimis  
1. S'ajustaran al que estableix este article els préstecs bonificats que, a l'empara d'aquesta convocatòria, s'hagen atorgat atenent el que preveu el Reglament (CE) núm. 1407/2013, de la Comissió, de 18 de desembre 2013, relatiu a les ajudes de minimis.  
2. A l'efecte d'aplicar la normativa europea en matèria d'ajudes d'estat, i una vegada establides les condicions financeres del préstec, així com l'import, el termini i les garanties, els serveis tècnics de l'IVF calcularan l'ajuda implícita equivalent, que serà igual a l'estalvi de la càrrega financera que suposa per als beneficiaris respecte d'un préstec alternatiu a preus de mercat.  
3. A fi de calcular l'ajuda implícita equivalent, es tindran en consideració els conceptes següents:  
a. La diferència entre el tipus d'interés aprovat per a l'operació i el tipus d'interés de referència, que resultaria en aplicar la comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.01.2008).  
b. El tram no reembossable del préstec, calculat segons el que estableix esta convocatòria.  
4. Quant al tipus de referència establit per la comunicació esmentada de la Comissió Europea (DOUE C 14, de 19.01.2008), i d'acord amb l'article 9.4, que impedeix a l'IVF concedir finançament subordinat a l'empara d'aquesta convocatòria, els serveis tècnics de l'IVF calcularan el tipus de referència com a suma del tipus d'interés euríbor a un any i el marge previst per la Comunicació de la Comissió Europea (DOUE C 14, de 19.01.2008) per a la categoria de qualificació creditícia del sol·licitant de finançament:  
 LGD  
Rating < 30 % >= 30 %  
A 0,60 % 0,75 %  
BBB 0,75 % 1,00 %  
BB 1,00 % 2,20 %  
B 2,20 % 4,00 %  
  
  
  
5. A l'efecte de calcular l'ajuda, en operacions financeres amb aval d'Afí-SGR pel 100 % dels interessos ordinaris i el valor nominal del préstec, el tipus d'interés de referència se situarà en el tipus d'interés EURIBOR a un any, determinant en la data de formalització de l'operació, més un marge de l'1,5, coincident amb la major part dels convenis en vigor el 31.12.2021, subscrits per l'entitat avaladora valenciana amb els bancs comercials privats que operen al territori.  
  
6. En cas que l'operació incorpore aval financer per import inferior al 100 % del valor nominal i els interessos ordinaris del préstec, es conservarà la qualificació creditícia del client i s'estimarà a la baixa l'LGD de l'operació en funció del percentatge reavalat del valor nominal del préstec i de la qualificació creditícia de l'avalador.   
7. En el marc d'un projecte d'inversió cofinançat amb entitats financeres privades, l'IVF podrà utilitzar com a tipus d'interés de referència el més alt dels tipus d'interés aplicats per les entitats cofinançadores en transaccions pari passu. A este efecte, perquè una operació de cofinançament es considere pari passu, hauran de complir-se les condicions següents:  
a. El finançament bancari complementari s'ha atorgat al mateix temps que el de l'IVF, o en un lapse en què no han canviat materialment les condicions financeres del client.  
b. Les condicions de l'operació són les mateixes per a l'IVF que per als bancs privats que cofinancen el projecte d'inversió, en termes de termini, garanties, carències i calendari de venciments.  
c. El finançament atorgat per la banca privada és substancial, i no simbòlic o marginal, en el conjunt del projecte d'inversió finançat.  
  
d. La posició de partida tant de l'IVF com de l'entitat o les entitats financeres privades és comparable, en el sentit que:  
i. el risc previ de l'IVF respecte del client és d'una quantia similar,  
  
ii. el préstec genera les mateixes sinergies en un cas i l'altre, i els costos de transacció que ha d'assumir el client per qualsevol circumstància concreta són similars en les operacions signades amb l'IVF i en les signades amb l'entitat o les entitats financeres que cofinancen el projecte d'inversió.  
8. L'import de l'ajuda implícita equivalent es calcularà actualitzant els imports bonificats al seu valor en el moment en què es concedisca el finançament. El tipus d'interés que s'ha d'emprar a l'efecte d'actualització serà el tipus d'actualització aplicable en el moment en què es concedisca l'ajuda, d'acord amb la Comunicació de la Comissió Europea (DOUE C 14, de 19.01.2008).  
9. L'import total de les ajudes de minimis que es pot atorgar a una única empresa no pot excedir 200.000,00 euros durant qualsevol període de tres exercicis fiscals (l'actual i els dos anteriors), o 100.000,00 euros en el cas de les empreses que operen en el sector del transport de mercaderies per carretera. Estes quantitats estan expressades en termes bruts, és a dir, abans de qualsevol deducció en concepte de fiscalitat.  
  
En el cas de fusions o adquisicions d'empreses, totes les ajudes de minimis que s'hagen atorgat anteriorment a qualsevol de les empreses que es fusionen es tindran en compte per a determinar si l'atorgament d'una nova ajuda de minimis a la nova empresa o a l'empresa adquirent supera el límit màxim pertinent.  
10. No podran ser beneficiàries de les línies i els programes de finançament bonificat, acollides al Reglament (UE) 1407/2013, de 18 de desembre:  
a. Les empreses que operen en els sectors de la pesca i l'aqüicultura, regulat pel Reglament (CE) núm. 104/2000, del Consell.  
b. Les empreses que operen en el sector de la transformació i la comercialització de productes agrícoles en els casos següents:  
i. Quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
ii. Quan l'ajuda estiga supeditada al fet que una part o la totalitat es repercuteix en productes primaris (agricultors).  
c. Les activitats relacionades amb l'exportació a països tercers o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
d. Les ajudes condicionades a la utilització de productes nacionals en comptes d'importats.  
e. Tampoc poden aprovar-se sol·licituds de finançament bonificat pel que fa al Reglament 1407/2013 per a les empreses dedicades a la producció primària de productes agrícoles.  
  
Catorzé ter. Operacions de finançament subjectes a l'article 2.7.3 del Marc nacional temporal d'ajudes d'estat (SA.102771)  
1. Atenent les característiques del finançament, les operacions concedides a l'empara d'aquesta convocatòria es poden acollir al règim de préstecs bonificats que estableix l'article 2.7.3 del Marc nacional temporal. Per a fer-ho, han de complir les condicions que estableix este article.  
2. L'import de l'ajuda subjecta a l'article 2.7.3 del Marc nacional temporal no pot incloure en cap cas el tram no reembossable corresponent a l'operació, determinat en virtut del que estableix l'article 11 d'aquesta convocatòria.  
3. El valor nominal dels préstecs, una vegada descomptat el tram no reembossable de l'operació, no podrà superar:  
a. el 15 % del volum de negocis anual mitjà total del beneficiari durant els tres últims exercicis comptables tancats o  
b. el 50 % dels costos de l'energia en els dotze mesos anteriors al mes en què es presente la sol·licitud d'ajuda.  
4. A l'efecte del punt 3.a d'aquest article 14 ter, si el beneficiari només ha estat actiu el temps suficient per a comptar amb dos exercicis tancats, s'aplicarà el 15 % del volum de negocis anual mitjà d'aquests dos exercicis. Si el beneficiari només ha estat actiu durant el temps suficient per a comptar amb un exercici tancat, s'aplicarà el 15 % del volum de negocis d'aquest exercici. A este efecte, s'entendrà com a volum de negocis anual el reflectit en els comptes anuals auditats o bé el volum d'operacions anual declarat o comprovat per l'Administració en el model fiscal anual corresponent a l'Impost sobre el Valor Afegit o un tribut equivalent. En cas que no haja estat en funcionament un exercici complet, s'aplicarà el 15 % del volum de negocis corresponent al temps que està activa anualitzat linealment. A este efecte, es prendrà com a volum de negocis el volum d'operacions trimestral declarat o comprovat per l'Administració. No podran accedir a estes ajudes les empreses i els autònoms que no hagen estat en funcionament almenys tres mesos i per als quals no resulte possible, per tant, calcular el seu volum de negocis a partir del volum d'operacions trimestral declarat o comprovat per l'Administració.  
  
5. Les ajudes concedides en virtut d'aquest capítol no es poden acumular amb ajudes concedides per al mateix principal del préstec subjacent en virtut de la secció 2.7.2 del Marc nacional temporal, relativa a les ajudes en forma de garanties de préstecs. En canvi, la mateixa empresa pot beneficiar-se alhora de múltiples préstecs atorgats en virtut de la secció 2.7.3, sempre que l'import global dels préstecs per beneficiari no supere els límits màxims que estableix l'apartat tercer d'aquest article.  
6. El préstec cobrirà les necessitats d'inversió o de capital circulant.  
  
7. Els préstecs tindran un termini màxim de venciment de sis anys i hauran de formalitzar-se abans del 31 de desembre de 2022, o en la data que determine qualsevol modificació posterior del Marc temporal nacional.  
8. Els préstecs es podran concedir a tipus d'interés reduïts que siguen almenys iguals al tipus bàsic (IBOR a un any o equivalent, segons el que ha publicat la Comissió) disponible bé l'1 de febrer de 2022, bé en el moment de la notificació, més els marges de risc de crèdit que estableix el quadre següent:  
  
Marge de risc de crèdit (%)  
Primer any Anys 2 i 3 Anys 4, 5 i 6  
0,25 % 0,50 % 1,00 %  
  
  
  
Catorzé quater. Operacions de finançament subjectes a l'article 2.7.1 del Marc nacional temporal d'ajudes d'estat (SA.102771)  
  
1. Sense perjudici del que estableix l'article 14 bis d'aquesta convocatòria, el tram no reembossable (TNR) corresponent a l'operació es pot acollir a l'article 2.7.1 del Marc nacional temporal. Amb independència del moment en què este TNR es faça efectiu, l'Institut Valencià de Finances haurà de notificar l'ajuda al beneficiari per l'import que resulte en aplicar el percentatge d'ajuda establit en l'article 11.1 d'aquesta convocatòria al valor nominal del préstec.  
  
2. Així mateix, i també sense perjudici del que estableix l'article 14 bis, es poden acollir a l'article 2.7.1 del Marc temporal nacional els trams en què s'estructure el finançament atorgat a l'empara d'aquesta convocatòria, el valor nominal, el termini de venciment o el tipus d'interés dels quals no es corresponguen amb els enunciats en l'article 14 ter. L'Institut Valencià de Finances haurà de notificar l'ajuda al beneficiari per la suma del valor nominal d'aquests trams.  
3. Les ajudes atorgades a l'empara d'aquest article són compatibles amb el mercat interior segons l'article 107, apartat 3, lletra b, del TFUE, sempre que es complisca la totalitat de les condicions següents:  
  
a. Totes les ajudes percebudes a l'empara de l'article 2.7.1 no superen l'import de 400.000 euros per grup d'empresa (totes les xifres utilitzades constitueixen imports bruts, és a dir, abans d'impostos i altres retencions), o l'import que resulte de qualsevol modificació d'aquest article aprovada per una decisió de la Comissió Europea.  
b. Les ajudes s'atorguen d'acord amb un règim amb pressupost estimat.  
c. les ajudes es concedeixen, a tot tardar, el 31 de desembre de 2022 o en la data que determine qualsevol modificació posterior del Marc temporal nacional.  
d. Les ajudes concedides a les empreses i els autònoms que operen en la transformació i la comercialització de productes agrícoles estan supeditades al fet que no es repercutisquen totalment o parcialment als productors primaris i no es fixen en funció del preu o la quantitat dels productes comercialitzats per les empreses interessades o adquirits als productors primaris, llevat que, en este últim cas, els productes no s'hagen comercialitzat ni s'hagen utilitzat per a finalitats no alimentàries.  
  
4. Sense perjudici del que disposa el punt anterior, en els sectors de l'agricultura, la pesca i l'aqüicultura s'aplicaran les següents condicions específiques:  
a. les ajudes no superaran els 35.000 euros per empresa o autònom actiu en els sectors de la producció primària de productes agrícoles, la pesca i l'aqüicultura, i este límit es refereix a import brut, abans d'impostos i altres retencions;  
b. les ajudes a les empreses i els autònoms dedicats a la producció primària de productes agrícoles no s'hauran d'establir en funció del preu o la quantitat dels productes comercialitzats;  
c. les ajudes a les empreses i els autònoms que operen en els sectors de la pesca i l'aqüicultura no afectaran cap de les categories d'ajuda a les quals fa referència l'article 1.1, lletres a a k, del Reglament (UE) núm. 717/2014, de la Comissió (ajudes de minimis en el sector de la pesca i de l'aqüicultura).  
5. Per a calcular els imports màxims d'ajuda establits en l'article 14 quater d'aquesta convocatòria, no es tindran en compte les ajudes que en aplicació d'aquest Marc nacional temporal hagen sigut reembossades per les empreses o els autònoms.  
6. Quan una empresa o un autònom opere en diversos sectors als quals s'apliquen diferents imports màxims, es garantirà mitjançant mesures adequades, com ara la separació de la comptabilitat, que a cada una de les activitats s'aplique el límit màxim corresponent i que no se supere en total l'import més elevat possible.  
7. Tota ajuda que s'haja concedit en forma de bestretes reembossables, garanties, préstecs o altres instruments reembossables en aplicació d'aquest Marc nacional temporal podran reconvertir-se en subvencions directes sempre que es respecten els imports màxims i la resta de les condicions establides per a la concessió d'ajudes en forma de subvencions directes fixades en este article 14 quater i que la reconversió es produïsca abans del 30 de juny de 2023.  
  
Quinzé. Acumulació del finançament bonificat atorgat per l'IVF a l'empara d'aquesta convocatòria amb altres ajudes i subvencions  
  
1. Les ajudes de minimis concedides segons el Reglament 1407/2013 podran acumular-se amb:  
a. altres ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim que estableix este últim reglament, i  
b. altres ajudes de minimis concedides d'acord amb altres reglaments de minimis fins al límit màxim pertinent que estableix l'article 3, apartat 2, d'aquest Reglament 1407/2013 (200.000 euros en tres exercicis fiscals).  
Les ajudes no s'acumularan amb cap altra ajuda estatal relacionada amb les mateixes despeses subvencionables o amb ajuda estatal per a la mateixa mesura de finançament de risc, si esta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
2. Les mesures d'ajuda temporal que preveu esta convocatòria podran acumular-se amb les ajudes que entren en l'àmbit d'aplicació del Reglament de minimis (DO L 352, de 24.12.2013). Les ajudes concedides d'acord amb el que es disposa en l'article 2.7.1 del Marc nacional temporal es poden acumular amb les concedides en virtut dels articles 2.7.2 i 2.7.3 de la comunicació esmentada, si bé estes últimes no es poden acumular entre si.  
Les ajudes atorgades a l'empara d'aquest Marc nacional temporal poden acumular-se amb ajudes concedides en el Marc temporal relatiu a la covid-19, sempre que es respecten les normes d'acumulació respectives. Com a excepció a esta regla d'acumulació, les ajudes que recull l'article 14 ter d'aquesta convocatòria no poden acumular-se amb les ajudes concedides en virtut de les seccions 3.2 i 3.3 del Marc temporal europeu covid-19, ni amb les que preveuen els articles 2.7.2 i 2.7.3 del Marc nacional temporal covid-19, en cas que les ajudes es concedisquen per a un principal idèntic de préstec subjacent.  
Les ajudes inherents al finançament bonificat atorgat a l'empara d'aquesta convocatòria es podran acumular amb altres ajudes estatals en relació amb les mateixes despeses finançables elegibles, sempre que esta acumulació no excedisca la intensitat o l'import màxim d'ajuda fixats atenent les circumstàncies concretes de cada cas, en virtut bé de directrius comunitàries, bé d'un reglament d'exempció per categories o bé d'una decisió adoptada per la Comissió, relativa a un determinat programa d'ajudes notificat prèviament per l'organisme concedent.  
  
  
Setzé. Aprovació del finançament bonificat  
1. Una vegada avaluades les sol·licituds en els termes que preveu l'article 9 d'aquesta convocatòria, l'òrgan competent de l'IVF decidirà sobre l'aprovació o no del finançament bonificat.  
2. La resolució de concessió haurà de preveure l'estructuració de l'operació de finançament en dos trams diferenciats: el primer correspondrà al tram reembossable del préstec i serà finançat a càrrec de l'Instrument financer inclòs en l'eix 20-REACT-EU del Programa operatiu FEDER de la Comunitat Valenciana 2014-2020, mentre que el segon correspondrà a l'ajuda atorgada en forma de tram no reembossable del préstec i serà finançat a càrrec de la partida «Préstecs bonificats IVF Resistir FEDER P. O. 2014-2020 REACT-EU - tram no reembossable», amb codi de línia X1728000, del pressupost de la Generalitat Valenciana per a l'exercici 2022.  
  
3. El tram reembossable del préstec es podrà desglossar en diferents subtrams, corresponents a règims diferents d'ajudes d'estat. El valor nominal conjunt dels trams del préstec que s'acullen al règim d'ajudes de l'article 2.7.1 del Marc nacional temporal, sumat al d'altres ajudes rebudes pel sol·licitant acollides a este règim d'ajudes d'estat, no podrà superar l'import de 400.000 euros, o l'import que resulte de qualsevol modificació eventual del Marc temporal europeu d'ajudes d'estat, aprovat per la Comissió com a resposta a les conseqüències econòmiques de la invasió d'Ucraïna per part de Rússia.  
  
4. La resolució determinarà amb exactitud les condicions financeres de l'operació, així com dels diferents trams en els quals s'estructura esta operació. Estes condicions han de ser acceptades expressament pel sol·licitant i seran immodificables en la formalització del contracte de préstec, a excepció del que disposen els articles 18 i 19 d'aquesta convocatòria.  
5. Així mateix, es detallarà el règim concret d'ajudes d'estat al qual s'ajusten els diferents trams en què s'estructura l'operació, siga el règim de minimis o el Marc temporal nacional d'ajudes aplicable als préstecs atorgats per les administracions públiques espanyoles, establit en els articles 2.7.1 i 2.7.3 de la Decisió de la Comissió SA.102771 (2022/N). En este sentit, s'indicarà a títol informatiu l'import de l'ajuda que s'estima en el moment de la concessió de l'operació, tenint en compte el que disposen els articles 14 bis 3, 14 ter 2 i 14 quater 1 d'aquesta convocatòria. L'import definitiu d'aquesta, que dependrà de l'import realment disposat i del calendari de desembossaments, serà notificat al beneficiari i a la Base nacional de subvencions en concloure el període de disposició del préstec.  
  
6. Tant la resolució de concessió com el contracte de préstec hauran de fer constar el tipus d'interés que l'IVF hauria carregat a l'operació en cas de no comptar amb ajuda pública.  
7. La resolució de concessió establirà el termini màxim per a formalitzar l'operació, que no podrà excedir tres mesos. Este termini admetrà una única pròrroga de tres mesos més, amb una autorització prèvia del director general de l'IVF mitjançant una resolució degudament motivada.  
  
Desseté. Formalització del contracte de préstec  
1. Després de l'aprovació del finançament bonificat, s'haurà de formalitzar entre l'IVF i el sol·licitant-beneficiari el contracte de préstec en un document públic, el qual tindrà tots els efectes a partir de la signatura entre les parts.  
2. El contracte de préstec haurà de recollir tots els requisits específics d'aquest, derivats de l'aplicació d'aquesta convocatòria, així com les condicions particulars amb vista a l'execució d'aquest (estructura del finançament per trams, bonificació de l'operació, disposició dels fons, amortitzacions anticipades, justificació de l'aplicació dels fons rebuts, facultats de control per part de l'IVF, règim d'ajuda d'estat aplicable i import de l'ajuda calculada d'acord amb este).  
  
3. Els contractes de préstec mitjançant els quals es formalitzen les operacions de finançament se sotmetran al dret privat.  
  
Dihuité. Disposició dels fons  
1. En operacions de circulant, el desembossament s'haurà de produir d'una sola vegada per a cada un dels trams en què s'estructura el préstec, en un termini no superior a 15 dies naturals des de la data de formalització de l'operació. En les operacions d'inversió, l'IVF podrà pactar amb el sol·licitant un règim de desembossaments d'acord amb la naturalesa del projecte objecte de finançament.  
2. L'IVF requerirà la presentació de factures, informes d'auditoria o altres documents de valor probatori equivalent que justifiquen l'actuació realitzada. En aportar la documentació del projecte, l'acreditat haurà de certificar amb la seua signatura electrònica que les còpies dels documents aportats com a justificants constitueixen una còpia fidel dels documents originals. El sol·licitant haurà d'aportar estos documents amb posterioritat al desembossament, segons el que disposa la resolució de concessió del finançament i el contracte de préstec, i serà causa de venciment anticipat, total o parcial, del préstec l'incompliment d'aquesta obligació, segons preveu l'article 23.2.c d'aquesta convocatòria.  
  
3. Transcorregut el termini màxim de disposició sense que es dispose de la totalitat dels fons, l'import del préstec quedarà fixat en la quantia disposada efectivament. En este supòsit, l'IVF emetrà una resolució que modificarà l'acord d'atorgament del finançament bonificat i que anul·larà el compromís per la part no disposada. Així mateix, es revisarà l'estimació de l'ajuda segons el que disposen els articles 14 bis 3, 14 ter 2 i 14 quater 1 d'aquesta convocatòria.  
  
Denové. Modificació de les condicions del finançament bonificat  
  
1. En cas que sorgisquen circumstàncies degudament justificades que alteren les condicions recollides en l'atorgament del finançament bonificat, el beneficiari podrà sol·licitar-ne la modificació.  
  
2. A més dels supòsits regulats en l'article 18 d'aquesta convocatòria, es podran modificar les condicions inicials del finançament en les circumstàncies següents:  
a. Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics que estableix esta convocatòria.  
  
b. Ampliació del termini d'amortització del préstec que derive de circumstàncies sobrevingudes i que foren imprevisibles amb un comportament diligent del beneficiari en el moment en què va tindre lloc l'atorgament del finançament, o que foren previsibles però inevitables.  
  
En cap cas es considerarà com a causa justificativa de l'ampliació del termini d'amortització la situació econòmica del beneficiari.  
c. Ampliació del termini de disposició, amb la sol·licitud prèvia motivada per part del beneficiari, i sempre que això no implique una alteració de les quotes anuals d'amortització del principal de l'operació.  
3. Per a valorar la procedència de la modificació sol·licitada, els serveis tècnics de l'IVF podran requerir tota la informació i la documentació que consideren convenient i hauran d'informar favorablement, si és el cas, sobre la modificació d'acord amb les raons oferides pel beneficiari.  
4. En tot cas, no es podrà modificar l'atorgament del finançament bonificat si les circumstàncies al·legades per a justificar la procedència de la modificació han determinat quan era oportú desestimar la sol·licitud efectuada.  
5. Les modificacions dels préstecs no podran suposar, en cap cas, un increment de l'import de l'ajuda implícita equivalent establida en l'aprovació del finançament bonificat.  
6. Una vegada autoritzada la modificació de l'acord aprovatori del finançament bonificat, s'haurà de formalitzar l'addenda corresponent al contracte de préstec, en un document públic, i regirà, referent a això, el que estableix l'article 17 d'aquesta convocatòria.  
7. Tant l'acord de modificació com l'addenda al contracte del préstec hauran de reflectir l'impacte del canvi en les condicions de finançament en cada un dels trams en què s'estructura el préstec.  
  
Vinté. Rectificació d'errors  
L'IVF podrà rectificar d'ofici l'acord d'atorgament del finançament bonificat quan dels elements que hi figuren es deduïsca que hi ha un error material, de fet o aritmètic.  
  
Vint-i-uné. Seguiment i control ordinari  
1. L'IVF comprovarà la justificació adequada de l'aplicació de les quantitats rebudes i el compliment de la finalitat que determina l'atorgament del finançament bonificat, així com si hi ha pogut haver concurrència amb altres subvencions no compatibles amb aquella.  
2. La comprovació de la justificació documental que acredita la realització de les activitats objecte de finançament bonificat s'haurà de dur a terme mitjançant la revisió de les factures, els comptes anuals, els informes d'auditoria o altres documents que justifiquen l'actuació realitzada d'acord amb els procediments de control vigents en l'IVF.  
3. L'IVF realitzarà actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta convocatòria.  
4. El Consell General de l'Institut Valencià de Finances, o l'òrgan d'administració en què este delegue esta funció, aprovarà el Pla d'informació i control, que haurà d'integrar-se com a annex en els contractes de préstec que es formalitzen entre l'IVF i els beneficiaris del finançament bonificat. Els procediments inclosos en el pla seran vinculants per a estos últims i el seu incompliment serà causa de venciment anticipat del contracte de préstec i de reembossament total de l'import percebut (incloent-hi el tram no reembossable), dels interessos bonificats i l'interés legal corresponent. L'elaboració i l'execució del pla de control les haurà de dur a terme el personal de l'IVF, o una empresa especialitzada, que haja contractat a este efecte l'Institut.  
  
5. El procediment d'informació i control haurà de preveure l'elaboració d'un informe final de seguiment, que avaluarà el grau de compliment d'almenys els aspectes següents: i) requisits d'elegibilitat, ii) execució de l'activitat finançada, i iii) justificació documental de la despesa o la inversió produïdes. El procediment d'informació o control establirà el termini d'elaboració de l'informe esmentat, que podrà encarregar-se a un expert independent alié a l'IVF, amb experiència suficient en el control de subvencions atorgades per l'Administració. El procediment d'informació i control establirà el percentatge d'empreses que, tenint en compte el tipus de finançament acordat i la naturalesa del client, haurà de sotmetre's a l'avaluació final de seguiment.  
  
6. En finalitzar el període de disposició del préstec, l'IVF haurà d'incorporar al compte justificatiu del projecte finançat:  
i. Sol·licitud de finançament, amb tota la informació aportada pel sol·licitant en el moment de sol·licitar el préstec, així com la requerida posteriorment per l'IVF, a fi de completar la proposta d'atorgament de finançament al director general de l'IVF.  
ii. Una resolució del director general de l'IVF en què s'acorde la concessió del finançament, així com l'autorització per a efectuar els desembossaments que, d'acord amb esta convocatòria, calga fer en virtut del finançament atorgat.  
iii. Contracte de préstec subscrit entre les parts.  
iv. Justificant dels desembossaments efectuats per l'IVF corresponents, si és el cas, a cada tram, amb la identificació de la data de pagament i el compte corrent utilitzat per a transferir l'import sol·licitat.  
v. Resolucions del director general de l'IVF de modificació de l'acord de concessió del finançament bonificat, segons els articles 18 i 19 d'aquesta convocatòria.  
vi. Relació, si és procedent, de les inversions en actius fixos del beneficiari, amb la identificació del proveïdor, el número de factura, l'import, la data d'emissió i, si és el cas, la data de pagament. S'hi hauran d'adjuntar els justificants de la compra i el pagament, incloent-hi, si és el cas, les tres ofertes d'empreses proveïdores d'immobilitzat.  
vii. Un certificat, si és procedent, emés per un taxador independent degudament acreditat i inscrit en el registre oficial corresponent, en el cas d'adquisició de béns immobles.  
viii. Documents justificatius de l'aplicació del préstec al finançament del capital circulant de l'empresa, d'acord amb els articles 13.3 i 13.4 d'aquesta convocatòria.  
ix. Informe final de seguiment, si és procedent.  
7. A l'efecte de justificar la destinació dels fons procedents del FEDER, l'IVF crearà un compte justificatiu diferenciat per a cada un dels trams ?reembossable i no reembossable- en què s'estructure l'operació de finançament, amb el mateix desglossament de la informació que disposa el punt 6 d'aquest article.  
  
Vint-i-dosé. Control extern  
1. Al marge del seguiment i control ordinari que realitze l'IVF, els beneficiaris del finançament bonificat atorgat per l'IVF quedaran subjectes al control financer que corresponga a la Intervenció General de la Generalitat, així com a les actuacions de comprovació previstes en la normativa de la Sindicatura de Comptes o altres òrgans competents.  
  
2. En el Contracte de Préstec a formalitzar entre l'IVF i el sol·licitant-beneficiari haurà de constar el sotmetiment exprés d'aquest a les facultats de comprovació i control extern dels organismes citats en l'apartat anterior.  
3. La negativa o obstrucció a les labors de control de la Intervenció General de la Generalitat Valenciana o de la Sindicatura de Comptes serà causa de venciment anticipat del Contracte de Préstec i de reembossament total de l'import percebut (inclòs el tram no reembossable, en el seu cas), dels interessos bonificats i el corresponent interés legal.  
  
Vint-i-tresé. Revocació unilateral de la bonificació a instàncies de l'IVF  
1. El contracte de préstec que es formalitze haurà de reconéixer expressament la facultat que tindrà l'IVF de declarar unilateralment la revocació de la bonificació, totalment o parcialment segons corresponga, quan es produïsca algun dels casos següents:  
a. L'impagament de dues liquidacions consecutives, corresponents a diferents venciments, de capital i/o interessos de qualsevol dels trams, si és el cas, d'acord amb el pla de venciments previst en el contracte de préstec.  
b. La novació a instàncies del prestatari del préstec subscrit amb l'IVF, sempre que esta modifique la qualificació del risc creditici d'acord amb el sistema intern d'anàlisi de riscos de l'IVF. En este cas, i sempre que l'empresa puga acreditar el compliment dels objectius del projecte que haja donat lloc a la concessió del finançament bonificat, es revocarà únicament la bonificació pendent de reportar, i la bonificació reportada quedarà consolidada, incloent-hi, si és el cas, la part reportada del tram no reembossable, fins a la data de la novació del préstec.  
  
2. Així mateix, seran causes de revocació unilateral de la bonificació, total o parcial segons corresponga, les següents:  
a. Obtenció del finançament bonificat falsejant les condicions requerides per a ferho o ocultant les que ho haurien impedit.  
b. Incompliment total o parcial de l'objectiu, de l'activitat, del projecte o la no adopció del comportament que fonamenten la concessió del finançament bonificat.  
c. Incompliment de l'obligació de justificació o la justificació insuficient, en els termes que preveu esta convocatòria.  
d. Resistència, excusa, obstrucció o negativa a les actuacions de comprovació i control financer previstes en esta convocatòria, així com l'incompliment de les obligacions comptables, registrals o de conservació de documents quan se'n derive la impossibilitat de verificar l'ús atorgat als fons percebuts, el compliment de l'objectiu, la realitat i la regularitat de les activitats objecte del finançament bonificat.  
  
e. Incompliment de les obligacions imposades als beneficiaris en l'aprovació del finançament bonificat sempre que afecten o es referisquen a la manera com s'han d'aconseguir els objectius, fer l'activitat, executar el projecte o adoptar el comportament que fonamenta la concessió del finançament.  
f. Incompliment de les obligacions imposades als beneficiaris, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats objecte del finançament bonificat o la concurrència de la bonificació amb altres ajudes, ingressos o recursos públics que resulten incompatibles amb esta.  
  
g. L'adopció d'una decisió de recuperació per part de la Comissió Europea, de la qual es derive una necessitat de reintegrament.  
3. El contracte de préstec haurà d'incloure expressament les causes de revocació unilateral de la bonificació a instàncies de l'IVF que preveuen els apartats anteriors d'aquest article, que estableixen expressament que, en el moment que a l'IVF li consten fefaentment les circumstàncies fàctiques indicades, suspendrà immediatament la disposició dels fons pendents. Al mateix temps, el contracte haurà de preveure una condició resolutòria susceptible de ser activada per l'IVF en el moment que li consten fefaentment les circumstàncies expressades, així com una clàusula penal en virtut de la qual una vegada revocada la bonificació per les causes esmentades, el beneficiari haurà de reintegrar el total import bonificat, incloent-hi el tram no reembossable, si és el cas, els interessos bonificats i els interessos legals resultants, sense perjudici del que estableix l'article 23.1.b.  
  
Vint-i-quatré. Cancel·lació anticipada total o parcial del préstec i renúncia al finançament bonificat  
1. Els beneficiaris podran sol·licitar la cancel·lació anticipada total o parcial del préstec una vegada formalitzat. En estos casos, i sempre que s'haja acreditat degudament el compliment de l'objecte d'aquesta convocatòria, l'acreditat haurà de consolidar la bonificació reportada fins al moment de la cancel·lació anticipada, incloent-hi, si és procedent, la part reportada del tram no reembossable, i renunciar a la bonificació pendent de reportar per la part del préstec cancel·lada anticipadament des del moment de la cancel·lació anticipada fins a la data de venciment de l'operació.  
2. No obstant el que s'ha dit anteriorment, en operacions de capital circulant en les quals la devolució del principal es concentre al 100 % en la data de venciment de l'operació, el beneficiari ha de consolidar el 100 % del tram no reembossable al cap de dos anys del primer desemborsament realitzat per l'IVF.  
3. L'IVF haurà d'informar el client sobre els efectes de la cancel·lació anticipada de l'operació sobre els diferents trams en què s'estructura l'operació.  
  
Vint-i-cinqué. Publicitat del finançament bonificat  
En acceptar el finançament bonificat, el beneficiari autoritza l'IVF a donar publicitat a tercers del préstec concedit, a través de la Base de dades nacional de subvencions, dels comptes anuals de l'IVF o de qualsevol altre mitjà que l'Institut considere oportú.  
  
Vint-i-sisé. Bonificació addicional incorporada al tram no reembossable del finançament  
1. Els préstecs atorgats a l'empara d'aquesta convocatòria incorporaran un tram no reembossable (TNR) addicional al que preveu l'article 11 d'aquesta convocatòria, sempre que es complisquen les condicions establides en els programes ASTREA i TRANSFORMER de la Generalitat Valenciana.  
2. Programa ASTREA de la Conselleria d'Habitatge i Arquitectura Bioclimàtica de la Generalitat Valenciana.  
a) En cas que la sol·licitud de finançament tinga per objecte adequar espais de treball amb criteris de sostenibilitat mediambiental i inclusió social, el préstec incorporarà un tram no reembossable (TNR) addicional per un import equivalent al 10 % del valor nominal del préstec, fins a un màxim de 25.000 euros addicionals per operació, i fins a esgotar la disponibilitat pressupostària de la línia de subvenció de capital concedida per la conselleria esmentada a l'IVF per a atorgar préstecs bonificats.  
  
b) L'import del tram no reembossable quedarà reservat en favor del beneficiari del finançament en el moment de la signatura del contracte de préstec, si bé l'IVF no procedirà a la consolidació definitiva d'aquest fins que no haja rebut l'opinió favorable per part de la Conselleria a l'informe d'execució del projecte elaborat per l'arquitecte col·legiat competent i responsable de l'obra. L'annex IX d'aquesta convocatòria recull el contingut mínim de l'informe i les condicions de concessió del TNR per a este tipus de projectes.  
c) El TNR addicional es finançarà amb càrrec a la partida «Préstecs Bonificats IVF Resistir FEDER P. O. 2014-2020 REACT-EU - tram no reembossable», amb codi de línia X1728000, del pressupost de la Generalitat Valenciana per a l'exercici 2022.  
3. Programa TRANSFORMER de la Conselleria d'Innovació, Universitats, Ciència i Societat Digital:  
a) En cas que la sol·licitud de finançament tinga per finalitat digitalitzar l'activitat productiva de l'empresa, el préstec incorporarà un tram no reembossable (TNR) addicional al que preveu l'article 11 d'aquesta convocatòria per un import equivalent al 10 % del valor nominal del préstec, fins a un màxim de 50.000 euros addicionals per operació, i fins a esgotar la disponibilitat pressupostària de la línia de subvenció de capital atorgada per la conselleria esmentada a favor de l'IVF per a atorgar préstecs bonificats.  
b) L'import del tram no reembossable quedarà reservat a favor del beneficiari del finançament en el moment de la signatura del contracte de préstec, si bé l'IVF no el consolidarà definitivament fins que no haja rebut un informe d'execució del projecte de digitalització elaborat per una empresa considerada agent digitalitzador en el marc del programa Acelerapyme del Ministeri d'Assumptes Econòmics i Transformació Digital.  
c) El TNR addicional es finançarà amb càrrec a la partida «Préstecs Bonificats IVF Resistir FEDER P. O. 2014-2020 REACT-EU - tram no reembossable», amb codi de línia X1728000, del pressupost de la Generalitat Valenciana per a l'exercici 2022.  
4. Una vegada consolidat el TNR addicional, l'IVF comunicarà al beneficiari el nou quadre d'amortització, sense que l'Institut aplique de cap manera una comissió de reestructuració per esta operació.  
  
Vint-i-sisé bis. Bonificació addicional incorporada al tipus d'interés del finançament  
1. El tipus d'interés del finançament atorgat a l'empara d'aquesta convocatòria podrà ser inferior al que estableix l'article 10.7, sempre que es complisquen les condicions que fixa este article.  
2. Agenda AVANT de la Presidència de la Generalitat Valenciana:  
a) En cas que la sol·licitud de finançament tinga per objecte cobrir les necessitats de finançament d'empreses valencianes, amb seu social en qualsevol dels municipis que integren l'Agenda Valenciana Antidespoblament, el tipus d'interés a aplicar en les operacions de finançament serà igual al 0 %.  
b) Per a obtindre la bonificació addicional del tipus d'interés, el valor nominal del préstec sol·licitat no podrà superar l'import de 100.000 euros en operacions d'inversió, ni 50.000 euros en operacions de circulant.  
c) La bonificació addicional de tipus d'interés serà a càrrec de l'IVF, en tant que provocarà una disminució dels interessos previstos per a i) l'instrument financer inclòs en l'eix 23-EVTKB PZ del Programa operatiu FEDER de la Comunitat Valenciana 2014-2020, pressupostat en la partida de préstecs bonificats IVF Resistir FEDER P. O. 2014-2020 REACT-EU - instrument financer FEDER, amb codi de línia PT190000 del pressupost de la Generalitat Valenciana per a l'exercici 2022, i ii) el tram no reembossable de les operacions que es finança amb càrrec a la partida de préstecs bonificats IVF Resistir FEDER P. O. 2014-2020 REACT-EU - tram no reembossable», amb codi de línia X1728000, del pressupost de la Generalitat Valenciana per a l'exercici 2022.  
  
3. Pla ASTREA de la Conselleria d'Habitatge i Arquitectura Bioclimàtica de la Generalitat Valenciana.  
a) En cas que la sol·licitud de finançament tinga per objecte l'adequació d'espais de treball amb criteris de sostenibilitat mediambiental i inclusió social, el tipus d'interés que s'hi aplicarà serà igual al 0 %.  
  
b) Per a obtindre la bonificació addicional del tipus d'interés, el valor nominal del préstec sol·licitat no podrà superar l'import de 100.000 euros en operacions d'inversió.  
c) L'IVF no aplicarà la bonificació del tipus d'interés a la qual al·ludeix este apartat fins que no haja rebut opinió favorable per part de la Conselleria a l'informe d'execució del projecte elaborat per l'arquitecte col·legiat competent i responsable de l'obra. L'annex IX d'aquesta convocatòria recull el contingut mínim de l'informe i les condicions de concessió de la bonificació extraordinària del tipus d'interés per a este tipus de projectes. Obtingut l'informe favorable per part de la conselleria competent, l'IVF haurà d'aplicar retroactivament la bonificació de l'interés, descomptant dels rebuts següents l'import que eventualment resulte a favor del sol·licitant.  
d) La bonificació addicional de tipus d'interés serà a càrrec de l'IVF, en tant que provocarà una disminució dels interessos previstos per a i) l'instrument financer inclòs en l'eix 14-ISXWO OV del Programa operatiu FEDER de la Comunitat Valenciana 2014-2020, pressupostat en la partida de préstecs bonificats IVF Resistir FEDER P. O. 2014-2020 REACT-EU - instrument financer FEDER, amb codi de línia PT190000 del pressupost de la Generalitat Valenciana per a l'exercici 2022, i ii) el tram no reembossable de les operacions que es finança amb càrrec a la partida de préstecs bonificats IVF Resistir FEDER P. O. 2014-2020 REACT-EU - tram no reembossable», amb codi de línia X1728000, del pressupost de la Generalitat Valenciana per a l'exercici 2022.  
  
  
Vint-i-seté. Aclariments sobre aspectes puntuals de la convocatòria  
  
Correspondrà a la Direcció General de l'IVF establir criteris interpretatius en relació amb la present convocatòria, elaborats a petició pròpia o amb la sol·licitud de qualsevol beneficiari potencial del finançament bonificat. L'IVF inclourà una bústia d'accés públic en la seua pàgina web (http://prestamos.ivf.es/va), a fi que els beneficiaris de la línia puguen sol·licitar els aclariments que consideren pertinents. Les qüestions que requerisquen interpretar algun article seran objecte de resolució d'aclariment per part de la Direcció General. Estes resolucions es publicaran en el lloc web de l'IVF i en el Diari Oficial de la Generalitat Valenciana.  
  
Vint-i-huité. Política antifrau  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc d'aquesta convocatòria, podrà posar estos fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat per este servei en el web: https://www.igae.pap.hacienda.gob.es/sitios/igae/ca-ES/snca/paginas/inicio.aspx.  
  
  
Vint-i-nové. Modificacions posteriors de la convocatòria amb efectes en les condicions de finançament  
2. Amb un acord previ del Consell General de l'IVF, el director general de l'Institut, mitjançant una resolució de modificació publicada en el DOGV, podrà introduir canvis en les condicions de finançament oferides a l'empara d'aquesta convocatòria.  
3. Cada modificació aprovada pel Consell General haurà de publicar-se en un annex específic que caldrà adjuntar a esta convocatòria, amb la indicació de la data de l'acord, i que reculla íntegrament la nova redacció dels articles modificats, sense que en cap cas s'haja de rectificar el text original en el cos de la convocatòria, a fi d'assegurar la màxima transparència i traçabilitat en el procés de modificació d'aquesta.  
  
4. Les operacions aprovades amb anterioritat a la publicació de la resolució en el DOGV conservaran les condicions financeres amb què s'hagen aprovat. Les operacions en fase d'estudi, però amb data de sol·licitud prèvia a la publicació de la resolució de modificació, conservaran les condicions financeres existents en la data de la sol·licitud, llevat que els sol·licitants manifesten expressament la voluntat d'acollir-se a les noves condicions de finançament, en els termes que establisca la resolució. Les operacions amb data de sol·licitud posterior a la publicació de la resolució de modificació hauran d'acollir-se necessàriament a les noves condicions de finançament de la convocatòria.  
  
  
Trenté. Eficàcia  
Esta convocatòria començarà a tindre efecte a partir de l'endemà de publicar-se en el Diari Oficial de la Generalitat Valenciana i en la pàgina web de l'IVF.  
  
  
ANNEX I  
Definició de petita i mitjana empresa  
  
Article 1. Empresa  
Es considerarà empresa tota entitat, independentment de la forma jurídica que tinga, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de manera regular.  
  
Article 2. Efectius i límits financers que defineixen les categories d'empreses  
1. La categoria de microempreses, petites i mitjanes empreses (pimes) està constituïda per les empreses que ocupen menys de 250 persones i amb un volum de negocis anual que no excedeix els 50 milions d'euros o amb un balanç general anual que no excedeix els 43 milions d'euros.  
2. En la categoria de les pimes, es defineix petita empresa com una empresa que ocupa menys de 50 persones i amb un volum de negocis anual o un balanç general anual no superior a 10 milions d'euros.  
  
3. En la categoria de les pimes, es defineix microempresa com una empresa que ocupa menys de 10 persones i amb un volum de negocis anual o un balanç general anual no superior a 2 milions d'euros.  
  
Article 3. Tipus d'empreses considerades per al càlcul dels efectius i els imports financers  
1. És una «empresa autònoma» la que no pot qualificar-se ni com a empresa associada d'acord amb l'apartat 2 ni com a empresa vinculada segons l'apartat 3.  
2. Són «empreses associades» totes les empreses que no es poden definir com a empreses vinculades d'acord amb l'apartat 3 i entre les quals hi ha la relació següent: una empresa (empresa participant) posseeix, per si mateixa o conjuntament amb una o més empreses vinculades, d'acord amb l'apartat 3, el 25 % o més del capital o dels drets de vot d'una altra empresa (empresa participada).  
No obstant això, una empresa podrà rebre la qualificació d'autònoma, sense empreses associades, encara que arribe al límit màxim del 25 % o el supere, quan estiguen presents les categories d'inversors següents, i a condició que entre estos, individualment o conjuntament, i l'empresa en qüestió no hi haja els vincles que es descriuen en l'apartat 3:  
a) societats públiques de participació, societats de capital de risc, persones físiques o grups de persones físiques que duguen a terme una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió d'aquests inversors providencials en la mateixa empresa siga inferior a 1.250.000 ?;  
b) universitats o centres d'investigació sense fins lucratius;  
c) inversors institucionals, incloent-hi els fons de desenvolupament regional;  
d) autoritats locals autònomes amb un pressupost anual de menys de 10 milions d'euros i una població inferior a 5.000 habitants.  
3. Són «empreses vinculades» les empreses entre les quals hi ha alguna de les relacions següents:  
a) una empresa té la majoria dels drets de vot dels accionistes o socis d'una altra empresa;  
b) una empresa té dret a nomenar o revocar la majoria dels membres de l'òrgan d'administració, direcció o control d'una altra empresa;  
  
c) una empresa té dret a exercir una influència dominant sobre una altra, en virtut d'un contracte formalitzat amb esta o d'una clàusula estatutària de la segona empresa;  
d) una empresa, accionista d'una altra o associada a una altra, controla sola, en virtut d'un acord subscrit amb altres accionistes o socis de la segona empresa, la majoria dels drets de vot dels seus accionistes o socis.  
Es presumirà que no hi ha una influència dominant quan els inversors que s'enumeren en l'apartat 2, paràgraf segon, no tinguen una implicació directa o indirecta en la gestió de l'empresa en qüestió, sense perjudici dels drets que els corresponguen en la seua condició d'accionistes.  
Les empreses que mantinguen qualsevol de les relacions que preveu el paràgraf primer a través d'una altra o altres empreses, o amb els inversors enumerats en l'apartat 2, es consideraran també vinculades.  
  
Així mateix, es consideraran empreses vinculades les que mantinguen alguna d'aquestes relacions a través d'una persona física o un grup de persones físiques que actuen de comú acord, si estes empreses exerceixen l'activitat o part d'aquesta en el mateix mercat de referència o en mercats contigus.  
Es considerarà «mercat contigu» el mercat d'un producte o un servei situat en una posició immediatament anterior o posterior a la del mercat en qüestió.  
4. A excepció dels casos que s'esmenten en l'apartat 2, paràgraf segon, una empresa no es podrà considerar pime si el 25 % o més del seu capital o dels seus drets de vot estan controlats, directament o indirectament, per un o més organismes públics, conjuntament o individualment.  
5. Les empreses podran efectuar una declaració relativa a la seua qualificació com a empresa autònoma, associada o vinculada, així com a les dades relatives als límits que s'enuncien en l'article 2. Podrà efectuar-se esta declaració, encara que el capital estiga distribuït de manera que no es puga determinar amb precisió qui el posseeix, cas en què l'empresa podrà declarar de bona fe que pot tindre la presumpció legítima que el 25 % o més del seu capital no pertany a una altra empresa ni el posseeix conjuntament amb empreses vinculades entre si. Estes declaracions no eximiran dels controls i les verificacions que preveuen les normatives nacionals o de la Unió.  
  
  
Article 4. Dades que cal tindre en compte per a calcular els efectius, els imports financers i el període de referència  
1. Les dades seleccionades per al càlcul del personal i els imports financers seran les que corresponguen a l'últim exercici comptable tancat i s'han de calcular sobre una base anual. Es tenen en compte a partir de la data en què es tanquen els comptes. El total de volum de negocis es calcula sense l'Impost sobre el Valor Afegit (IVA) ni tributs indirectes.  
2. Quan una empresa, en la data de tancament dels comptes, constate que s'han excedit en un sentit o en un altre, i sobre una base anual, els límits d'efectius o financers que s'enuncien en l'article 2, esta circumstància només li farà adquirir o perdre la qualitat de mitjana o petita empresa, o de microempresa, si este excés es produeix en dos exercicis consecutius.  
3. En empreses de nova creació que no hagen tancat encara els comptes, s'utilitzaran dades basades en estimacions fiables efectuades durant l'exercici financer.  
  
Article 5. Efectius  
Els efectius correspondran al nombre d'unitats de treball anual (UTA), és a dir, al nombre de persones que treballen en l'empresa en qüestió o per compte d'aquesta empresa a temps complet durant tot l'any de què es tracte. El treball de les persones que no treballen tot l'any, o treballen a temps parcial, independentment de la duració del seu treball, o el treball estacional es computaran com a fraccions d'UTA. En els efectius s'inclouran les categories següents:  
a) assalariats;  
b) persones que treballen per a l'empresa, que tinguen amb esta un vincle de subordinació i estiguen assimilades a assalariats d'acord amb el dret nacional;  
c) propietaris que dirigisquen la seua empresa;  
d) socis que exercisquen una activitat regular en l'empresa i gaudisquen d'avantatges financers per part de l'empresa.  
Els aprenents o els alumnes de Formació Professional amb contracte d'aprenentatge o formació professional no es comptabilitzaran dins dels efectius. No es comptabilitzarà la duració dels permisos de maternitat o dels permisos parentals.  
  
Article 6. Determinació de les dades de l'empresa  
1. En el cas de les empreses autònomes, les dades, incloent-hi els efectius, es determinaran únicament sobre la base dels comptes d'aquesta empresa.  
2. Les dades, incloent-hi els efectius, d'una empresa amb empreses associades o vinculades es determinaran sobre la base dels comptes i altres dades de l'empresa, o bé, si n'hi ha, sobre la base dels comptes consolidats de l'empresa, o dels comptes consolidats en què l'empresa estiga inclosa per consolidació.  
A les dades que preveu el paràgraf primer s'hauran d'agregar les dades de les possibles empreses associades amb l'empresa en qüestió, situades en la posició immediatament anterior o posterior a esta. L'agregació serà proporcional al percentatge de participació en el capital o en els drets de vot (el més elevat d'aquests dos percentatges). En cas de participacions encreuades, s'aplicarà el percentatge més elevat.  
A les dades que preveuen els paràgrafs primer i segon s'afegirà el 100 % de les dades de les empreses que puguen estar vinculades directament o indirectament a l'empresa en qüestió i que no s'hagen inclòs en els comptes per consolidació.  
3. A l'efecte d'aplicar l'apartat 2, les dades de les empreses associades amb l'empresa en qüestió han de procedir dels comptes, consolidats si n'hi ha, i de la resta de dades. A estes s'haurà d'afegir el 100 % de les dades de les empreses vinculades a estes empreses associades, excepte si les seues dades comptables ja s'hi han inclòs per consolidació.  
  
A l'efecte d'aplicar l'apartat 2, les dades de les empreses vinculades a l'empresa en qüestió han de procedir dels seus comptes consolidats, si n'hi ha, i de la resta de dades. A estes s'han d'agregar proporcionalment les dades de les empreses que puguen estar associades a estes empreses vinculades, situades en posició immediatament anterior o posterior a estes, excepte si s'han inclòs ja en els comptes consolidats en una proporció almenys equivalent al percentatge que es defineix en l'apartat 2, paràgraf segon.  
4. Quan en els comptes consolidats no consten els efectius d'una empresa donada, es calcularan incorporant de manera proporcional les dades relatives a les empreses amb les quals l'empresa estiga associada, i afegint-hi les relatives a les empreses amb què estiga vinculada.  
  
  
ANNEX II  
Sectors d'activitat elegibles en la línia REACTIVA - FEDER  
  
Segons l'article 3, els autònoms i les petites i mitjanes empreses que operen en els següents sectors d'activitat no són elegibles per a obtindre finançament a l'empara d'aquesta convocatòria:  
  
CNAE  Activitat CNAE   
10 Indústria de l'alimentació  
13 Indústria del tèxtil  
14 Confecció de peces de vestir  
15 Indústria del cuiro i del calçat  
16 Moble  
17 Indústria del paper  
20 Indústria química  
22 Fabricació de productes de cautxú i plàstics  
23 Fabricació d'altres productes minerals no metàl·lics  
24 Metal·lúrgia  
25 Fabricació de productes metàl·lics, excepte maquinària  
26 Fabricació de productes informàtics, electrònics i òptics  
28 Fabricació de maquinària i equip  
29 Fabricació de vehicles de motor, remolcs  
 i semiremolcs  
31 Fabricació de mobles  
32 Altres indústries manufactureres  
4932  Transport per taxi  
551  Hotels i allotjaments similars  
552  Allotjaments turístics i altres allotjaments de curta estada  
553  Càmpings i aparcaments per a caravanes  
559  Altres allotjaments  
561  Restaurants i llocs de menjars  
5621  Provisió de menjars preparats per a esdeveniments  
5629  Altres serveis de menjars   
5630  Establiments de begudes  
5914  Activitats d'exhibició cinematogràfica   
7911  Activitats de les agències de viatges  
7912  Activitats dels operadors turístics  
799  Altres serveis de reserves i activitats relacionades   
amb estos  
7990  Altres serveis de reserves i activitats relacionades   
amb estos  
8230  Organització de convencions i fires de mostres  
9001  Obres de teatre, concerts, òperes i dansa   
9002  Activitats complementàries al teatre   
9311  Gestió d'instal·lacions esportives   
9312  Activitats dels clubs esportius   
9004  Gestió de sales d'espectacles  
9313  Activitat de gimnasos  
9321  Activitats dels parcs d'atraccions i els parcs temàtics  
9329  Altres activitats recreatives i d'entreteniment